Bau Klorin Yang Kuat di Kolam Renang Petanda Air Kotor?

Sebahagian besar daripada kita pastinya pernah berenang di kolam renang tidak kiralah kolam renang di hotel, pusat akuatik ataupun kolam renang persendirian. Selain berenang untuk keseronokan, berenang juga sebenarnya merupakan satu aktiviti riadah atau senaman yang sangat bagus untuk badan.

Sesetengah kita sedia maklum bahawa air yang digunakan dalam kolam renang bukanlah air paip semata-mata sebaliknya telah dicampur bahan kimia cecair pembasmi kuman seperti klorin. Disebabkan itulah kita digalakkan untuk memakai "goggle" bagi melindungi mata.

Mungkin juga sesetengah daripada kita pernah mempunyai pengalaman berenang di dalam air kolam renang yang mempunyai bau klorin yang kuat. Namun, tahukah anda bahawa bau klorin yang kuat ini sebenarnya petanda bahawa air dalam kolam tersebut bukan berada pada tahap terbaik?

Benar, sebenarnya bau yang anda anggap daripada klorin itu sebenarnya bukanlah bau yang terhasil daripada klorin. Sebaliknya, ia adalah bau yang dihasilkan oleh kloramin, sejenis sebatian kimia yang terhasil di kolam renang sekiranya airnya tidak dirawat dengan betul.

Kloramin ini jugalah punca mengapa sesetengah orang yang sensitif terhadapnya akan terdedah kepada kerengsaan mata, paru-paru dan kulit. Tidak hairanlah mengapa perenang yang tidak memakai goggle akan mendapati mata mereka merah dan kegatalan.

Klorin pembasmi kuman memang digunakan untuk membunuh kuman yang berisiko menyebabkan cirit-birit, sakit telinga dan kaki para perenang. Namun, peluh, minyak dan air kencing adalah pencemaran yang disebabkan oleh para pengguna kolam renang itu sendiri.

Mungkin ada sesetengah individu tertanya-tanya, mengapakah klorin yang ditambah pada air kolam renang tidak membasmi sahaja bahan-bahan pencemaran (peluh, air kencing, minyak) ini? Bukankah itu fungsi sebenarnya klorin?

Benar. Namun, terdapat sela masa tertentu antara masa bahan asing ini memasuki air kolam dan masa yang diperlukan oleh klorin dan bromin untuk membunuhnya. Selain itu, kuman daripada bendasing ini boleh terapung sekitar beberapa minit sebelum bahan kimia yang digunakan (klorin) bertindak balas membunuhnya.

Apabila bendasing ini terlalu banyak, secara tidak langsung klorin yang diletakkan dalam kolam renang akan lebih cepat "digunakan" untuk membasmi atau "membersihkan" bendasing ini. Disebabkan hal ini, maka kandungan klorin akan berkurangan untuk membasmi dan melawan kuman-kuman lain yang ada dalam kolam renang.

Apabila klorin berkurang, maka lebih mudahlah penyakit yang berpunca daripada kuman parasit tersebar. Beberapa jenis kuman seperti Cryptosporidium parasit boleh bertahan sehingga 10 hari walaupun di dalam air yang dirawat dengan klorin dan bahan kimia lain.

Di Amerika Syarikat, antara tahun 2011 hingga 2012 sahaja terdapat 1780 kes yang direkodkan disebabkan penyakit yang berpunca daripada kuman parasit ini.

Bagi pengguna kolam renang, mungkin anda pernah mendengar saranan supaya membilas atau mandi terlebih dahulu sebelum memasuki kolam renang. Pernahkah anda terfikir apakah rasionalnya di sebalik saranan ini? Ianya adalah untuk membersihkan badan daripada peluh pada badan yang akan mencemarkan kolam renang itu sendiri.

Selain itu, elakkan daripada membuang air kecil dalam kolam renang. Mungkin anda berasa pelik dan geli kerana perbuatan tersebut dianggap menjijikkan. Realitinya, memang ada segelintir kecil pengguna kolam renang yang sengaja membuang air kecil ketika mandi kerana beranggapan tidak ada manusia lain yang akan menyedari perbuatan tersebut.

Sekiranya anda mempunyai anak kecil, pesan kepada mereka supaya jangan sesekali meminum air daripada kolam renang. Kloramin telah dikaitkan dengan beberapa penyakit berkaitan gangguan pernafasan dan beberapa kajian menunjukkan bahawa anak-anak yang berenang di kolam tercemar mempunyai tahap risiko yang sama untuk mendapat asma daripada asap rokok.

Selepas anda membaca artikel ini, diharapkan anda sudah faham sekiranya bau kolam tersebut terlalu kuat, itu bermakna kolam tersebut sebenarnya tidak mempunyai pembasmi kuma yang mencukupi untuk membasmi kuman-kuman yang ada dalam air. Dalam erti kata lain, kandungan kloramin adalah tinggi dan tidak disarankan untuk berenang di kolam tersebut.

Oleh itu, sebelum mandi sila gunakan deria bau anda dengan sebaiknya untuk mengetahui tahap bau di kolam tersebut. Sekiranya anda dapati bau air terselalu kuat, sila laporkan kepada pihak yang bertanggungjawab seperti penjaga kolam agar tindakan susulan dapat diambil untuk memastikan air kolam dapat dirawat semula untuk kegunaan orang awam.


Mengapa Kita Tak Gunakan Panahan Kilat Sebagai Sumber Tenaga Elektrik?

Jika anda pernah menonton filem Back to the Future (1985), pastinya anda ingat bagaimana cara Doc Brown menemui cara yang sangat pintar untuk menghantar Marty dari tahun 1955 ke tahun 1985.

Walau bagaimanapun, untuk menghidupkan mesin masa, Doc Brown memerlukan jumlah kuasa yang sangat besar. Dengan ketiadaan plutonium, dia mengandaikan bahawa satu-satunya perkara yang mempunyai sumber kuasa yang cukup untuk menghidupkan mesin masa adalah kilat.

Oleh kerana Doc Brown tahu dengan tepat bila dan di mana akan berlakunya panahan jilat, dia menggunakan kuasa kilat untuk menghantar Marty ke masa hadapan.

Jadi, pernahkah anda tertanya-tanya jika kita boleh menjadikan panahan kilat sebagai sumber tenaga?

Secara asasnya, kilat adalah arus elektrik yang terutamanya terbentuk di dalam awan, tetapi kadang-kala membentuk antara awan dan tanah, menghasilkan apa yang kita sebut panahan kilat.

Kilat bukan sahaja tersangat terang, tetapi ia juga tersangat panas. Suhu kilat adalah sekitar 27,000 darjah Celcius, kira-kira 6 kali lebih panas berbanding Matahari.

Ini bermakna apabila berlakunya panahan kilat, ia akan membakar udara sekeliling pada suhu yang sangat panas ini.

Kilat membawa kira-kira 5 bilion joule (J) tenaga, yang merupakan sejumlah tenaga yang sangat besar.

Untuk memahami dengan lebih baik, cuba kita bandingkan dengan petrol, sumber tenaga yang sangat biasa dan digunakan secara meluas pada hari ini.

Untuk satu panahan kilat, ia membawa tenaga bersamaan dengan yang mampu dijana oleh 145 liter petrol.

Kuasa dan tenaga elektrik mempunyai hubungan yang mudah iaitu kuasa elektrik boleh dikira dengan membahagikan nilai tenaga mengikut masa.

Oleh kerana jumlah tenaga yang tinggi dipindahkan melalui udara dalam masa yang sangat kecil (tidak lebih daripada beberapa mikrodetik), kuasa elektrik yang dikaitkan dengan kilat juga sangat tinggi.

Cabaran pertama yang berkaitan dengan menuai tenaga dari panahan kilat adalah kuasa elektrik yang ada dalam kilat tersebut.

Seperti yang dinyatakan, purata panahan kilat mengandungi sekitar 5 bilion joule tenaga.

Jumlah tenaga yang terkandung bukanlah satu masalah, tetapi tenaga ini hanya bertahan selama beberapa mikro saat sahaja, yang mana merumitkan keseluruhan operasi.

Selain itu, tiada kuasa yang berterusan diperhatikan terkandung dalam panahan kilat. Dalam sesetengah panahan kilat, kuasa yang dibawa mungkin lebih tinggi daripada purata dan dalam sesetengah yang lain, mungkin lebih rendah.

Jadi, ini membuatkan idea untuk membina ladang menuai kilat seolah-olah tidak praktikal dari awal lagi.

Lebih merumitkan keadaan adalah fakta bahawa panahan kilat bersifat sporadik, iaitu berlaku pada selang masa yang tidak tetap atau hanya dalam beberapa tempat, serta bertaburan.

Kita tidak mempunyai maklumat tepat tentang di mana panahan kilat akan berlaku, membuatkan tersangat sukar untuk kita menuainya.

Jika kita tahu dengan lebih awal sekalipun, proses untuk "menangkap" sejumlah tenaga yang sangat besar dalam tempoh yang sangat singkat mempunyai implikasi logistik tersendiri.

Memandangkan hakikat bahawa hanya sebahagian kecil daripada keseluruhan tenaga dari panadahan sahaja yang sampai ke tanah, ia menjadikan proses untuk menuai tenaga ini lebih tidak praktikal untuk dilakukan secara berskala besar dengan alatan yang kita ada pada hari ini.

Tidak dapat dinafikan bahawa kilat adalah sumber tenaga yang sangat menakjubkan. Namun, penuaian tenaga elektrik daripada kilat sangat tidak praktikal untuk kehidupan masa kini dan hanya akan merugikan dari segi wang.

Selagi kita tidak mempunyai cara untuk menuainya dengan efisyen, kilat akan terus kekal sebagai fenomena alam yang mempesonakan sahaja.


Kenapa Keadaan Geografi Jepun Sangat Teruk?

Selama lebih dari 100 tahun, Jepun telah menjadi salah satu tamadun paling kuat di dunia.

Impaknya terhadap budaya, teknologi dan masyarakat telah menjadi antara yang paling besar dalam sejarah tetapi semua ini berlaku walaupun ia mempunyai lokasi geografi yang sangat teruk.

Teras tamadun Jepun sentiasa bermula di sekitar kepulauan Jepun di Lautan Pasifik.

Jepun telah lama berdiri sebagai tamadun pulau dan Jepun moden terdiri dari 6,582 buah pulau yang berlainan, namun hanya ada empat yang penting yang perlu kita ketahui iaitu Hokkaido, Honshu, Shikoku dan Kyushu.

Keempat-empat pulau utama ini memberikan Jepun kawasan tanah yang hanya sedikit sahaja lebih besar berbanding semenanjung Malaysia.

Dan tidak seperti Malaysia, Jepun mempunyai populasi hampir 127 juta orang, sekitar 4 kali ganda penduduk negara kita. Akan tetapi, majoriti daripada populasi ini tertumpu kepada hanya beberapa kawasan kecil di pulau Honshu.

Kelemahan utama bagi geografi Jepun adalah negara ini dilitupi dengan gunung-ganang.

73% daripada keseluruhan kawasan tanah Jepun adalah kawasan bergunung yang bermaksud bahawa kebanyakan tanah di Jepun amat sukar dan mahal untuk dibangunkan untuk kediaman manusia.

Dengan hanya 27% tanah mereka yang tidak mempunyai gunung, ini bermakna walaupun ia jauh lebih besar dari segi saiz keseluruhan, namun jumlah tanah yang boleh didiami dan digunakan oleh Jepun adalah sama dengan yang dimiliki oleh Korea Selatan.

Kebanyakan penduduk Jepun sesak dan tertumpu di kawasan bandar yang sangat padat melintasi dataran yang terdapat di antara gunung-gunug.

Sebagai contoh, dataran Nobi merupakan kediaman kepada 7 juta penduduk dan dataran Osaka memiliki lebih daripada 19 juta penduduk.

Menurut sejarah, tamadun Jepun berpusat di sekitar Osaka dengan ibu kota di Kyoto, sebelum ia dipindahkan ke dataran Kanto yang lebih strategik dan lebih produktif pada abad ke-17.

Dataran Kanto adalah kawasan tunggal yang paling luas di Jepun dengan potensi tertinggi untuk pertanian dan perkembangan yang murah.

Dan itulah sebabnya hari ini dataran ini menjadi lokasi kepada kawasan bandar terbesar di dunia, iaitu Tokyo di mana 30% daripada keseluruhan penduduk Jepun tinggal di sini.

Untuk perbandingan, penduduk yang tinggal di dataran Kanto adalah seperti 38 juta orang tinggal di negeri Perak.

Ketiga-tiga dataran ini adalah lokasi bagi kawasan-kawasan bandar yang besar kerana tanah rata dan lokasinya terletak berhampiran dua buah teluk yang memudahkan perdagangan dan pengangkutan mudah.

Jepun sentiasa bergantung kepada perdagangan untuk mengekalkan statusnya sebagai kuasa besar kerana kelemahan terbesar dalam geografi Jepun adalah menjaga penduduknya yang ramai di sebuah pulau yang tidak mempunyai sumber yang cukup untuk menampungnya.

Hanya 12% dari tanah Jepun yang sesuai untuk pertanian berbanding dengan 25% dari tanah di UK, 34% dari tanah di Jerman atau 53% daripada tanah di India.

Pulau-pulau Jepun juga sangat miskin dari segi sumber semula jadi dengan hampir tiada rizab minyak, arang batu atau mineral gas asli.

Oleh itu, Jepun sentiasa perlu mencari sumber makanan dari luar untuk memberi makanan kepada penduduknya dan mendorong ekonominya sama ada melalui perdagangan atau melalui penaklukan.

Ketika ini, Jepun sangat bergantung kepada barangan makanan dan bahan api fosil diimport. Untuk sementara waktu, kerajaan Jepun cuba mengimbangi pergantungan ini dengan beralih kepada kuasa nuklear.

Pada tahun 2010, 25% daripada tenaga elektrik Jepun diperoleh dari pengeluaran tenaga nuklear domestik tetapi satu lagi kelemahan geografi utama di Jepun membantutkan usaha mereka, iaitu terdedah kepada bencana alam.

Gempa bumi dan tsunami pada tahun 2011 telah menyebabkan kemalangan nuklear di kilang reaktor nuklear Fukushima.

Tragedi ini mencetuskan bantahan orang awam terhadap tenaga nuklear yang menyebabkan penutupan semua loji tenaga nuklear di seluruh negara ini pada tahun 2012.

Hari ini, hanya 4% daripada tenaga elektrik Jepun diperolehi dari tenaga nuklear dan negara ini lebih bergantung kepada import bahan api fosil.

Malah, jenis bencana alam yang lain juga boleh menyerang pada bila-bila masa dan Jepun adalah antara negara di dunia yang paling terdedah kepada bahaya bencana alam.

Kedua-dua bencana paling mahal dalam sejarah manusia berlaku di Jepun.

Gempa bumi dan tsunami 2011 yang disebutkan di atas telah menyebabkan kerugian sekitar RM1.67 trilion dan gempa bumi Great Hanshin pada tahun 1995 mengakibatkan kerosakan bernilai RM1.34 bilion.

Ini kerana lokasi geografi Jepun terletak di persimpangan 4 plat tektonik berbeza yang bergeser di antara satu sama lain, menyebabkan gempa bumi yang besar dan tsunami yang dahsyat kerap berlaku.

Namun, ini bukanlah satu-satunya bencana yang perlu dibimbangkan oleh Jepun.

Pertindihan plat ini juga telah memberikan kepulauan Jepun memiliki 108 gunung berapi aktif, merangkumi 10% daripada kesemua gunung berapi aktif di dunia yang kadang-kala meletus dan menyebabkan kerosakan dahsyat.

Pelbagai bencana alam dan geografi yang teruk telah membuat perkembangan di Jepun sangat sukar, tetapi ia juga membuatkan cubaan untuk menceroboh Jepun oleh kuasa asing sangat sukar dicapai.

Sepanjang sejarah, Jepun tidak pernah pernah ditawan oleh kuasa luar dan sebahagian daripada sebab adalah kerana sejak dahulu, Jepun  berada jauh dari semua kuasa dunia utama yang lain.

Yang paling dekat adalah China, terletak 800 kilometer di seberang lautan terbuka dan satu-satunya pencerobohan yang datang dari arah ini adalah ketika Mongol cuba untuk menceroboh sebanyak dua kali pada abad ke-13.

Namun, kedua-dua cubaan itu gagal akibat dua taufan yang berbeza menghancurkan armada mereka. Rupa-rupanya, bencana alam boleh dilihatkan sebagai satu kelebihan dan manfaat kepada Jepun.

Dan disebabkan Jepun terletak jauh dari sebahagian besar Asia dan dunia, mereka mempunyai pilihan untuk meneruskan dasar pengasingan yang mereka lakukan selama lebih dua abad antara 1641 dan 1853 pada bila-bila masa.

Pada ketika itu, Jepun pada dasarnya tidak mempunyai apa-apa hubungan dengan dunia luar dan menghukum rakyatnya yang meninggalkan pulau itu dengan hukuman bunuh jika mereka kembali.

Tetapi kekurangan bahan mentah dan tanah pertanian yang diperlukan untuk menjaga ekonomi dan memberi makan kepada rakyatnya telah membuatkan para pemimpin Jepun untuk menerapkan dasar imperialisme yang sangat berbeza untuk memperoleh apa yang mereka perlukan.

Ini kerana semenanjung ini adalah pilihan logik untuk pengembangan kerana ia terletak dekat dengan teras Jepun, ia dapat berfungsi sebagai terowong bagi tentera Jepun untuk maju lebih jauh ke Asia dari dan kaya dengan sumber mineral semula jadi serta tanah pertanian.

Jepun pernah sekali mencuba untuk menakluk Korea untuk sebab-sebab ini sebelum tempoh pengasingan pada tahun 1592 dan kemudian sekali lagi pada abad ke-20 selepas berakhirnya zaman pengasingan.

Ekonomi perindustrian Jepun yang pesat pada abad ke-20 memerlukan perkara seperti minyak, arang batu, keluli dan makanan yang mana tidak dimiliki oleh Jepun.

Jadi, Jepun terlibat dalam peperangan untuk tempoh lebih daripada 20 tahun untuk menjamin sumber-sumber tersebut.

Ia menakluki Taiwan dari China, mengalahkan Rusia dan menakluki Korea, menyerang Jerman dan menawan Pulau Pasifik, menyerang China sekali lagi untuk menawan Manchuria, dan akhirnya menceroboh seluruh China.

Ketagihan menawan kawasan sekitar ini adalah sangat berbahaya bagi Jepun kerana setiap serangan yang dilakukan memberikan akibat yang lebih buruk dari segi sekatan antarabangsa, yang mengehadkan keupayaan Jepun untuk berdagang bagi mendapatkan sumber.

Apabila Amerika Syarikat melakukan sekatan ke atas Jepun pada tahun 1940 dan memotong bekalan minyaknya, tentera Jepun mendapati bahawa mereka hanya mempunyai dua tahun sebelum kehabisan rizab minyak.

Keperluan minyak yang menekan negara ini oleh keadaan geografi dan sekatan perdagangan menyebabkan tentera Jepun sekali lagi menyerang negara luar iaitu Indonesia dan Filipina, yang pada akhirnya membuatkan seluruh dunia menentang mereka.

Jepun melampaui batas di seluruh Pasifik dan mengurangkan rizab minyak dan arang batu dengan cepat yang mereka tidak mungkin dapat mengisi kembali di negara sendiri, dan berhadapan dengan penentangan dunia yang kuat.

Namun, kuasa-kuasa luar yang berperang menentang Jepun juga berhadapan dengan masalah yang sama dihadapi tentera Mongol pada abad ke-13.

Jadi, untuk tidak berhadapan dengan masalah ini, AS memutuskan untuk melepaskan bom atom ke atas negara ini dan Jepun akhirnya menyerah kalah.

Akibatnya, Jepun kehilangan semua wilayah yang ditakluki sejak Revolusi Perindustriannya dan sekali lagi terhad kepada sumber serta tanah ladang di pulau-pulau di Jepun.

Namun, Jepun terus menuntut Kepulauan Kuril namun yang mana berada di bawah taklukan Kesatuan Soviet, dan Rusia, selepas perang.

Dan kerana perselisihan itu, sehingga ke hari ini Rusia dan Jepun masih tidak pernah menandatangani perjanjian damai rasmi yang mengakhiri perang dunia kedua di antara mereka.

Walaupun berhadapan dengan semua masalah di atas, Jepun pada hari ini berjaya mengatasi segala halangan dengan memperdagangkan sumbernya, dan bukan lagi dengan cara penaklukan.

Sejak itu, Japan mengkhususkan diri dalam peralatan elektronik industri, peralatan perindustrian dan robotik, lalu menggunakan kepakaran khusus ini untuk mendapatkan bahan mentah serta bahan makanan yang mereka sangat perlukan.

Hari ini, 84% daripada tenaga dan 50% daripada daging di Jepun diimport dari negara luar.

Jepun juga merupakan pengimport gas asli ke-3 terbesar di pengimport arang batu ke-2 terbesar di dunia, pengimport pertanian ke-2 terbesar di dunia dan pengimport minyak ke-3 terbesar di dunia.

Sangat jelas bahawa negara ini masih bergelut dengan masalah geografi, namun mereka berjaya menguruskannya dengan cara yang berlainan.


Dari Wira Bola Sepak Turki Kepada Pemandu Uber - Kisah Tragis Hakan Sukur

Mungkin generasi hari ini ramai yang tidak mengenali nama ini, namun bagi peminat bola sepak tegar, Hakan Sukur pernah menjadi antara salah seorang pemain yang diingati.

Yang paling segar bermain di minda sudah tentulah jaringan beliau yang ditabalkan sebagai jaringan paling pantas dalam sejarah Piala Dunia.

Dalam perlawanan menentang Korea Selatan pada Piala Dunia 2002 itu, Hakan Sukur menghukum kesilapan pemain pertahanan lawan dengan menyumbat masuk gol seawal 11 saat selepas tiupan wisel.

Sehingga ke hari ini, rekod tersebut masih belum dipecahkan dan Hakan dianggap sebagai wira bola sepak Turki.

Namun, Hakan yang sepatutnya menikmati persaraan yang sangat selesa sebagai legenda sepak seperti bintang-bintang ternama lain bertukar menjadi tragedi.

Terbaru, Hakan memberitahu akhbar Jerman Welt am Sonntag dalam sebuah wawancara bahawa beliau kini bekerja sebagai pemandu Uber untuk meneruskan hidup.

Bekas penyerang Turki ini menjaringkan 51 gol dalam 112 penampilan negara, menjadikannya penjaring gol terbanyak bagi negara tersebut.

Malah, di antara tahun 1987 dan 2008, Hakan bermain untuk beberapa pasukan ternama seperti Galatasaray, Parma, Blackburn Rovers dan juga Inter Milan.

Selepas bersara dari dunia bola sepak pada tahun 2008 di usia 36 tahun, Hakan bekerja sebagai pakar bola sepak sebelum masuk ke arena politik.

Pada tahun 2011, beliau memenangi kerusi di parlimen Turki sebagai ahli Parti Keadilan dan Pembangunan kanan Presiden Recep Tayyip Erdogan.

Erdogan juga pernah menghadiri majlis perkahwinan Hakan dengan isteri pertamanya, Esra Elbirlik, yang terbunuh dalam tragedi gempa bumi di İzmit pada tahun 1999.

Dua tahun selepas bergelar ahli parlimen, Hakan keluar daripada parti tersebut disebabkan berlakunya konflik pendapat.

Bintang bola sepak Turki ini juga dikaitkan dengan cendekiawan Islam Turki, Fethullah Gülen, yang menentang Erdogan, dengan presiden Turki ini mula mencari mereka yang mengikuti Fethullah.

Ini membawa kepada pengunduran Hakan dari parlimen dan kemudiannya beliau berhadapan dengan masalah-masalah dengan pentadbiran berkaitan dengan perniagaannya di Turki.

(Fethullah Gülen didakwa cuba menggulingkan kerajaan Erdogan pada tahun 2016)

Selepas keluar dari parti Erdogan, Hakan mendakwa bahawa beliau mula menerima ugutan. Beliau juga memberitahu bahawa kedai milik isterinya diserang dan anak-anaknya diganggu.

Dan pada tahun 2015, Hakan memutuskan untuk berhijrah ke Palo Alto, California dan berakhir dengan membuka sebuah kafe di kawasan setempat.

Akan tetapi, kehidupan baharu Hakan bersama isteri dan tiga anaknya di Amerika Syarikat bertukar menjadi huru-hara pada tahun 2016, apabila satu cubaan menggulingkan kerajaan Erdogan disyaki telah dirancang oleh Fethullah.

Oleh kerana beliau dikaitkan dengan Fethullah, satu waran tangkap dikeluarkan terhadap Hakan dn beliau dilaporkan oleh media Turki yang dikendalikan kerajaan sebagai menikmati "kehidupan mewah" sebagai "ahli Pertubuhan Pengganas Fetullah (FETO) yang diburu".

Bapa Hakan, Sermet, yang pada ketika itu masih tinggal di Turki didakwa telah ditangkap dan dipenjarakan hampir setahun.

Agensi Anadolu melaporkan bahawa Hakan tinggal dalam mahligai bernilai RM12 juta di "kawasan paling kaya di San Francisco Bay Area" dan beliau memberitahu bahawa orang yang "aneh" mula mengunjungi kafe milik beliau.

Hakan juga mendakwa bahawa kerajaan Erdogan telah merampas semua rumah, perniagaan dan akaun bank beliau di Turki.

Kini, perniagaan kafe beliau di AS menemui kegagalan dan hidup Hakan menjadi bertambah sukar.

Dari segi standard di AS, hidup beliau di katakan berada di ambang kemiskinan. Hakan kini bekerja sebagai pemandu Uber dan jika mempunyai kelapangan, beliau menggunakan peluang tersebut untuk menjual buku di tepi jalan.

Walaupun begitu, ramai yang masih mengenali siapa Hakan Sukur. Beliau menceritakan pengalamannya sebagai pemandu Uber dalam satu wawancara di mana seorang penumpang memasuki keretanya dan berkata, "Saya kenal kamu dan saya sukakan kamu sebagai pemain bola sepak. Tetapi saya perlu keluar sekarang, maafkan saya, saya tak mahu ada kena mengena dengan kamu,".

Dalam satu temubual, Hakan menceritakan tentang cerita yang berlaku sebelum cubaan rampasan kuasa di Turki. Ketika itu, seorang warga Turki yang merupakan seorang pelajar di Amerika Syarikat mengambil gambar bersama Hakan.

Apabila pelajar tersebut pulang ke Turki, pihak berkuasa menemui gambar tersebut dalam telefonnya, membawa kepada penahanan pelajar tersebut yang kemudiannya dipenjarakan 14 bulan.

Hakan memberitahu bahawa kerajaan Turki melakukan perkara tersebut dengan sengaja. Beliau mendakwa bukan sahaja dirinya dibuang negara, tetapi juga pihak berkuasa mahu dirinya "dipadam" seolah-olah tidak wujud.


Kisah Brad Pitt Yang Menggigil Hampir Dibelasah Mike Tyson Kerana Berselingkuh

Legenda petinju Mike Tyson dan kisah-kisah menarik berkenaan beliau kerap kali dikongsikan dan antara yang paling popular adalah berkait dengan tindakan beliau menggigit telinga seterunya Evander Holyfield sehingga putus.

Kami pernah menerbitkan sebuah artikel berkait dengan jatuh bangun beliau sebagai seorang petinju profesional serta individu-individu yang berpengaruh dalam karier beliau. Walau bagaimanapun, dalam artikel kami - kami tidak menceritakan tentang satu insiden mengerikan yang berlaku antara Mike Tyson dengan seorang lagi selebriti terkenal dunia, aktor kacak Brad Pitt.

Sekitar era 80-an, nama aktor Brad Pitt belum dikenali seperti sekarang ini. Kerjayanya juga terumbang-ambing dengan hanya ditawarkan lakonan watak-watak sampingan dalam beberapa siri televisyen.

Bagaimanapun, berbekalkan wajah yang kacak - wanita sudah pastilah mudah jatuh hati dengan beliau. Itulah yang diceritakan oleh Mike Tyson, berlaku sekitar tahun 1989 apabila isterinya ketika itu, Robin Givens yang didapati menjalinkan hubungan sulit dengan Pitt bekas kekasihnya, semasa mereka masih berkahwin.

Tyson dan Givens telah berkahwin pada bulan Mei 1988, namun selepas keguguran kandungan pertama mereka - pasangan itu mula renggang dan merancang untuk bercerai. Givens menyifatkan Tyson adalah seorang yang pemarah dan ganas, sementara Tyson pula menuduh Givens mengahwininya hanya kerana duit.

Perkahwinan mereka berdua berakhir di mahkamah pada bulan Februari 1989, selepas mahkamah selesai mendengar keterangan kedua-duanya. Dalam sebuah buku yang merekodkan perjalanan hidup Tyson yang terbit pada bulan Julai tahun yang sama, ada dicatatkan bagaimana Tyson mengaku pernah menumbuk isterinya akibat tekanan.

Dia juga menyifatkan tumbukan itu, merupakan tumbukan paling memuaskan hati yang pernah dia lepaskan. Hasil perceraian mereka berdua, Tyson dilaporkan perlu membayar pampasan sebanyak $10 juta kepada bekas isterinya.

Semasa kedua-dua pasangan masih tinggal bersama dan sedang menguruskan proses perceraian, berlaku satu kejadian yang tidak disangka berlaku dan kisah ini hanya diceritakan pada tahun 2012, dalam satu temuramah bersama sebuah rancangan temubual sukan, In Depth with Graham Bensinger.

Bensinger yang menemuramah Tyson berjaya menanyakan satu soalan berkaitan desas-desus itu, membuatkan Tyson menceritakan secara jujur tentang insiden berkaitan Brad Pitt. Ketika kedua-duanya perlu hadir ke mahkamah pada satu hari, Tyson yang pulang mendapati isterinya dan Pitt sedang memadu asmara di atas katil isterinya (mereka sudah tidur berasingan).

Kaget melihat apa yang berlaku, Pitt dan Givens terpaksa berhenti daripada terus 'beraksi' memandangkan suaminya yang masih sah ketika itu, seorang juara tinju dunia paling mahsyur ketika itu - berada di hadapan mereka.

Pitt dikatakan menggeletar serta hilang kawalan diri, gementar agaknya ditangkap berselingkuh dengan isteri orang - apatah lagi isteri Mike Tyson.

Bagaimanapun, nasib Brad Pitt baik hari itu kerana Tyson tidak bertindak menghadiahkan beberapa das penumbuk ke muka kacaknya, sebaliknya hanya berdiri kaget dengan muka bersalah bercampur cuak, berdepan Tyson yang berang. Tidak diketahui kenapa Tyson tidak mengganas hari itu.

Kisah yang diceritakan oleh Robin Givens berkenaan insiden ini sedikit berbeza. Dalam temubual pada bulan Julai tahun 2019 selepas lama berdiam diri daripada memberikan komen berkenaan dakwaan hubungannya dengan Brad Pitt - Givens mengakui pada hari itu memang Brad Pitt ada bersamanya.

Tetapi dia menafikan dakwaan Tyson bahawa kedua-duanya ditangkap di atas ranjang, sebaliknya mempertahankan Pitt, mendakwa bahawa jika insiden itu benar-benar berlaku, Brad Pitt pasti berani berhadapan dengan Tyson. Kami sedikit skeptikal dengan dakwaan ini. Dia Mike Tyson kot! (memerli secara tersirat, Mike pernah mengalami masalah ketagihan dadah)

Sehingga kini Mike Tyson menyifatkan dia tidak lagi berasa marah dengan Brad Pitt, atas apa yang telah berlaku namun tetap menyalahkan Pitt; ekoran campur tangannya dalam urusan rumah tangga mereka ketika itu.

Bagi Brad Pitt pula - kariernya mula meningkat selepas membintangi filem 'Thelma and Louise' pada tahun 1991, tetapi perangai kasanovanya seakan tidak berubah walaupun mengahwini ramai wanita berstatus bintang terkenal.

Perkahwinannya dengan Jennifer Aniston berakhir selepas Pitt dan pelakon terkenal Angelina Jolie, menjalinkan hubungan sulit. Angelina Jolie kemudiannya mengalami nasib serupa, selepas Brad Pitt ditangkap menjalin hubungan dengan pelakon cantik Marion Cotillard walaupun sudah hidup bersama dengan seorang pelakon Perancis, Guillaume Canet. Mike Tyson pula sehingga kini selamat berkahwin dengan isterinya yang ketiga, seorang wanita bernama Lakiha Spicer sejak tahun 2009.

Begitulah kisahnya bagaimana Brad Pitt hampir dibelasah Mike Tyson dan sehingga kini, sekalipun Brad Pitt tidak pernah membuka mulut bagi mempertahankan dirinya dalam isu ini.


10 Cara Bagaimana Bulan Mempengaruhi Kehidupan Di Bumi

Bulan telah lama dikaitkan dengan pelbagai kepercayaan tahyul dalam banyak budaya. Ramai yang percaya bahawa bulan mempengaruhi kehidupan mereka seperti jodoh, nasib dan kesihatan walaupun kajian menunjukkan bahawa ia tidak benar.

Ramai juga yang tidak tahu bahawa bulan sebenarnya memainkan peranan penting dalam kehidupan kita. Hampir semua kehidupan di Bumi bertindak balas dengan bulan dengan cara yang pelik dan sukar diteringkan. Berikut adalah senarai bagaimana bulan mampu mempengaruhi kehidupan di Bumi.

Pelbagai kisah mengarut mengenai bulan terdapat di internet dan kebanyakannya tidak berdasarkan bukti-bukti saintifik. Namun, terdapat juga kisah pelik ini yang mula dibuktikan secara berperingkat mengikut kemajuan sians.

Salah satu daripadanya adalah teori bahawa kitaran haid adalah selaras dengan kitaran bulan. Kepercayaan yang wujud sejak Zaman Pertengahan ini dianggap sebagai karut tetapi kini terdapat pelbagai bukti saintifik yang menyokongnya.

Beberapa kajian telah menemui hubungan antara kitaran haid dan kitaran bulan. Menurut salah satu kajian, wanita juga akan mengalami peningkatan kadar hormon ketika bulan purnama. Setakat ini, saintis masih lagi mencari jawapan dan bukti saintifik bagaimana keadaan ini berlaku. (sumber)

Anda mungkin pernah mendengar pelbagai kisah mengarut mengenai kesan bulan terhadap haiwan seperti serigala yang akan menyalak ketika bulan penuh.

Sebenarnya, terdapat juga bukti saintifik di mana bulan memberi kesan kepada kehidupan haiwan di Bumi. Salah satu contohnya adalah Lemur. Haiwan mamalia kecil yang hanya terdapat di Madagascar ini dikesan aktif semasa bulan purnama (penuh). Lemur juga dikatakan hanya akan mengawan ketika bulan mengambang sahaja.

Apa yang membingungkan para pengkaji, haiwan ini menjadi hampir tidak aktif pada malam yang lebih gelap atau ketika gerhana bulan. Ada yang mengatakan cahaya bulan yang terang membantu penglihatan lemur untuk aktif tetapi mengapa ia tidak berlaku kepada haiwan diurnal (haiwan aktif waktu siang) yang lain? (sumber)

Hampir semua orang pernah mengalami kesukaran untuk tidur. Ia boleh disebabkan oleh pelbagai faktor seperti tekanan, cuaca, lokasi dan sebagainya. Walaupun kebanyakannya boleh dikesan dan diperbaiki, ada juga yang punca yang tidak dapat dipastikan.

Ada teori mencadangkan bahawa bulan mungkin mempengaruhi corak tidur manusia. Seorang penyelidik dari University of Basel mendapati bahawa manusia mengambil masa lima minit lebih lama untuk tidur semasa bulan penuh. Selain itu, masa tidur juga berkurangan sebanyak 20 minit secara purata.

Penyelidikan juga mendapati bahawa aktiviti otak menjadi semakin kurang dan tahap melatonin (bahan yang dirembaskan oleh kelenjar pineal) juga lebih rendah semasa bulan penuh. (sumber)

Bulan sering dikaitkan dengan tingkah laku agresif manusia dan jenayah. Walaupun tidak pernah ada bukti saintifik untuk menyokong dakwaan itu, beberapa kajian yang dilakukan baru-baru ini mencadangkan bahawa bulan mungkin memberi kesan kepada jiwa atau minda manusia.

Menurut satu kajian yang dilakukan oleh polis Sussex, England, mereka mendapati bahawa terdapat peningkatan kes jenayah semasa bulan penuh. Bahkan, insiden jenayah dan keganasan yang lebih tinggi semasa bulan penuh juga dilaporkan berlaku di seluruh dunia. (sumber)

Menurut satu kajian yang dilakukan berdasarkan rekod panggilan pusat kecemasan, terdapat kenaikan yang tidak seimbang dalam bilangan panggilan semasa berlakunya anak bulan (new moon).

Walaupun tiada bukti saintifik mengapa kenaikan itu berlaku, ia membuatkan kita percaya bahawa bulan mempunyai kesan terhadap manusia. Lebih menghairankan, peningkatan bilangan panggilan kecemasan itu hanya berlaku bagi kaum wanita sahaja, manakala lelaki masih pada kadar biasa.

Sekiranya anda berhadapan dengan haiwan buas seperti singa, peluang untuk anda selamat sepenuhnya mungkin tidak begitu meyakinkan. Peluang itu mungkin lebih tipis sekiranya situasi malang itu berlaku pada hari selepas berlakunya bulan penuh.

Menurut kajian yang diterbitkan dalam PLOS One, singa Afrika lebih agresif pada hari-hari selepas berlakunya bulan purnama (penuh) dan lebih cenderung untuk menyerang manusia. Raja rimba ini juga dilihat membunuh lebih banyak mangsa sehari selepas bulan purnama.

Terdapat teori mengatakan, cahaya terang ketika bulan penuh mungkin membantu mangsa buruan singa mudah meloloskan diri. Ini menyebabkan singa lebih lapar dan agresif pada hari-hari berikutnya. (sumber)

Manusia boleh dikatakan pernah digigit oleh hampir semua jenis haiwan yang ada di atas muka Bumi ini. Walaupun sesetengah kes boleh membawa kepada keadaan yang serius, tiada apa yang dapat dilakukan untuk menghentikannya.

Apa yang peliknya, kejadian digigit haiwan tidaklah berlaku secara rawak seperti yang kita fikirkan. Satu kajian mendapati bahawa kes-kes gigitan haiwan jauh lebih tinggi pada hari-hari yang berlakunya bulan purnama.

Ia bukanlah disebabkan oleh spesies-spesies tertentu sahaja kerana kajian telah dilakukan ke atas 1,621 kes gigitan pelbagai jenis haiwan. Namun, saintis masih belum dapat memahaminya dengan lebih jelas.

Seperti yang diterangkan di atas, bulan mungkin mempunyai beberapa kesan aneh terhadap manusia dan haiwan. Apabila penyelidikan semakin mendalam, kita juga mengetahui bahawa bulan memberikan kesan ketara terhadap tumbuh-tumbuhan walaupun tidak dapat dijelaskan secara tepat.

Satu kajian mendapati bahawa pertumbuhan akar tanaman tertentu seperti A. Thaliana aka Selada Thale yang terdapat di Afrika dikawal oleh pasang surut bulan. Pertumbuhan pokok ini juga akan lebih cepat dan lebat ketika fasa tertinggi pasang surut.

Kajian yang dilakukan sebelum ini juga mendapati pergerakan daun sesetengah tumbuhan mungkin berkaitan dengan pasang surut bulan juga. (sumber)

Seperti yang diterangkan di atas, kelakuan sesetengah haiwan mungkin boleh dipengaruhi bulan. Bagi haiwan yang rapat dengan manusia seperti kucing dan anjing pula, kesan bulan dilihat agak ketara. Kucing dan anjing dikatakan lebih mudah cedera ketika bulan penuh.

Satu kajian yang diterbitkan dalam Jurnal Persatuan Perubatan Veterinar Amerika mendapati bahawa bilangan kucing dan anjing yang dihantar ke klinik haiwan akibat kecederaan ketika bulan penuh adalah lebih tinggi berbanding biasa. (sumber)

Bulan sering dianggap mempunyai kesan ke atas mood dan keadaan mental kita. Walaupun tidak pernah dibuktikan secara saintifik, ramai mendakwa bahawa berasa lebih tertekan dan bimbang ketika bulan penuh.

Satu kajian telah dilakukan di University of Washington School of Medicine di Seattle untuk memastikan sama ada kitaran bulan mempunyai kaitan dengan kepelbagaian mood di kalangan pesakit bipolar.

Mengejutkan, penyelidik mendapati bahawa terdapat hubung kait antara kitaran bulan dengan tidur dan mood subjek. Ia juga berhubung kait dengan sebarang bentuk gangguan mental yang dicirikan dengan kelakuan ganas tidak terkawal. (sumber)


Kisah Bagaimana Mendiang Stan Lee Bertemu Cinta Hatinya Yang Tak Minat Komik

Nama ikonik Stan Lee sebagai salah seorang tokoh penerbitan komik memang dikenali di seluruh dunia. Selain sumbangannya dalam penghasilan watak-watak adiwira fiksyen, mendiang juga dikenali dengan gelagatnya yang kerap kali muncul dalam filem keluaran produksi Marvel. Walaupun sekejap, selalunya akan dinanti-nanti peminat.

Meninggal dunia pada 12 November 2018, jasa Lee pada industri dunia sangatlah besar kerana dia adalah antara individu yang memainkan peranan besar dalam pembentukan 'pop-culture' zaman moden. Satu kisah menarik tentang hidup beliau yang jarang diperkatakan, adalah berkenaan kisah cintanya dengan buah hatinya.

Isteri kepada mendiang, seorang wanita bernama Joan Boocock Lee merupakan satu-satunya wanita yang menjadi peneman kepada mendiang selama hidupnya - dalam perkahwinan mereka yang berusia 70 tahun. Dengan status sebagai seorang ikon dunia, agak sukar untuk kita menggambarkan seorang lelaki seperti Stan Lee mampu setia dengan isterinya sepanjang tempoh tersebut.

Tetapi itulah yang berlaku. Apa yang menarik tentang kisah percintaan mereka - adalah bagaimana mereka bertemu dan bersetuju untuk melangsungkan perkahwinan.

Latar belakarang Lee membentuk peribadinya. Dia lahir dalam keluarga sederhana dibesarkan bersusah payah oleh kedua ibu-bapanya, pasangan berbangsa Yahudi golongan pendatang dari Romania yang berkongsi apartment satu bilik, sekitar tahun 1930-an di New York.

Kehidupan mereka tidak banyak berubah dan Lee terpaksa bekerja sebagai penulis pada usia remaja, bagi mendapatkan wang mencukupi. Bakat menulis Lee mula terbentuk daripada situ, sebelum dia memenangi pertandingan menulis yang diadakan secara mingguan dalam akhbar Herald Tribune - selama tiga minggu berturut-turut.

Hasil nasihat editor akhbar itu yang menasihatkan agar beliau meneruskan kerjaya penulisan, Lee mencari pekerjaan sebagai penulis dan berjaya menjadi penulis profesional pada usia 17 tahun dalam tahun 1939 bersama Timely Comics, label awal Marvel. Dari situ dia mula mengorak langkah sebelum ditawarkan bekerja menghasilkan jalan cerita bagi watak Captain America pada tahun 1941, dalam siri Captain America Foils the Traitor’s Revenge.

Penerbitan komik itu dengan Lee bertindak selaku penulis sampingan, menjadi terbitan pertama di mana nama pena 'Stan Lee' dikenali peminat komik. Selepas naik menjadi editor secara terpaksa pada usia 19 tahun, Lee diberikan kuasa sepenuhnya merencanakan masa depan Timely Comics pada tahun 1942.

Selepas tamat berkhidmat dalam perang dalam tahun 1945, Lee mula merancang untuk berkahwin, meminta bantuan rakannya bagi diperkenalkan kepada teman wanita. Rakannya itu yang baik hati cuba memperkenalkan Lee dengan seorang wanita yang bekerja sebagai model. Jadi Lee pun pergilah ke pejabat agensi model itu atas saranan rakannya - kononnya mahu cuba berkenalan.

Sampai di sana, Lee bertemu dengan seorang gadis lain yang turut sama berkhidmat di agensi itu sebagai model topi. Tergamam dengan kecantikan gadis itu yang menyambut kedatangannya, Lee mula melalut menceritakan tentang rasa sukanya dia pada gadis itu yang baru sejenak dikenali sambil mengaku wajah gadis itu mirip dengan wajah yang dilukis dalam bukunya.

Malangnya, gadis itu yang bernama Joan Boocock sudah berkahwin dan perkahwinan itu dilakukan bukan atas dasar cinta. Boocock merupakan antara gadis yang dikahwinkan dengan pegawai tentera bernama Sanford Dorf Weiss yang berkhidmat dengan tentera Amerika Syarikat - hanya selepas berkenalan 24 jam.

Pada zaman tersebut, adalah normal bagi wanita dari sesetengah negara seperti Britain, Australia, Kanada dan Itali dibawa ke negara lain secara beramai-ramai, untuk dikahwinkan dengan pegawai-pegawai tentera yang berkhidmat. Boocock adalah salah seorang daripada 70,000 pengantin perang Britain yang hadir ke Amerika Syarikat mencari calon suami.

Apa yang melucukan, walaupun jemputan Lee dilakukan dengan spontan dan status Boocock yang sudah pun bersuami - model wanita itu menerima pelawaan Lee untuk keluar bersama makan burger di sebuah restoran. Tidak tahu apa yang merasuk Lee sehingga jadi tersangat berani - dua minggu kemudian, dia melamar Joan Boocock walaupun tahu dia isteri orang. Joan pula bersetuju.

Jadi mereka berdua perlu mencari jalan menyelesaikan penghalang utama mereka - status perkahwinan Joan perlu diceraikan agar Lee dan Boocock dapat berkahwin.

Status Boocock yang berkahwin bukan atas dasar cinta memudahkan penerimaan Dorf Weiss. Tetapi permohonan cerai di New York tidak mudah diluluskan dan akan mengambil masa yang panjang. Mengetahui ada kaedah mudah bagi memproses perceraian di Reno, Nevada - Boocock berpindah ke Reno dan menetap di sana selama 6 minggu, bagi membolehkan permohonan dihantar.

Tidak lagi bertemu dan tidak mengetahui benarkah Lee serius, Boocock mula merasa ragu-ragu dengan pendirian Lee - apatah lagi dia dikelilingi lelaki-lelaki kaya yang selalu cuba memikatnya, hasil kerjanya sebagai seorang model.

Boocock mengutuskan sepucuk surat memberikan kata dua menuntut komitmen Lee selepas perceraian diluluskan atau memilih untuk menamatkan saja hubungan mereka, agar kedua-dua pihak boleh meneruskan hidup dan kerjaya seperti sedia ada. Terkejut dengan surat itu - Lee melakukan perjalan ke Nevada, seterusnya menghadiri keputusan permohonan perceraian Boocock.

Selepas sah diceraikan di mahkamah, Lee dan Boocock terus melangsungkan perkahwinan yang dihajati dalam mahkamah yang sama, pada hari yang sama.

Perkahwinan tanpa perancangan jangka panjang kebiasaannya berakhir dengan perceraian, tetapi apa yang berlaku pada pasangan Stan Lee dan Joan Boocock Lee nyata berbeza. Mereka dikurniakan dua orang anak, Celia pada tahun 1950 dan Jan yang meninggal dunia tiga hari selepas lahir pada tahun 1953.

Lee mengaku isterinya langsung tidak meminati kerjayanya, tetapi itu tidak menghalang isterinya menjadi pelakon suara dalam beberapa siri animasi terbitan Marvel, sebelum mula muncul menjadi watak tempelan dalam filem-filem besar, termasuklah dalam filem 'X-Men Apocalypse.'

Joan Boocock Lee meninggal dunia pada 6 Julai 2017 ketika berusia 95 tahun, sebelum suami yang dikasihi menurut sama setahun berikutnya pada 12 November 2018.

Dalam filem 'Avengers -Endgame', pasangan bahagia yang telah bersama sekian lama diabadikan buat kali pertama dalam bentuk digital sepenuhnya, melakukan penampilan ringkas selepas kematian kedua-duanya - selepas hampir 70 tahun hidup bersama.


Ini Bukti Kim Jong-un Sebenarnya Seorang Pemimpin Yang Sangat Pintar Dan Strategik

Pada tahun 1945, Korea menjadi satu eksperimen saintifik yang hampir sempurna di mana satu populasi dengan geografi dan budaya yang sama, menjadi dua kumpulan ujian berasingan iaitu satu kapitalis dan satu lagi tidak.

Dan tak kiralah apa pun yang anda gunakan untuk membandingkan kedua-dua negara ini, termasuklah KDNK, penduduk, jangka hayat, pendidikan, teknologi, tentera serta semua perkara, pemenangnya adalah Korea Selatan.

Korea Utara tersangat mundur sehinggakan pandangan dari udara pada waktu malam boleh menipu mata anda dengan membuatkan anda menyangkakannya adalah Lautan Pasifik.

Semua ini menjadikan negara-negara lain gembira untuk melihat Korea Utara sebagai sebuah negara yang gagal.

Malah, mudah untuk dunia luar mentertawakan negara ini apabila pasukan tenteranya cuba mengancam negara yang jauh lebih kuat seperti Amerika Syarikat.

Namun, bagaimana negara ini masih mampu bertahan sehingga ke hari ini? Bagaimana ia boleh berdiri dengan sendiri dengan hanya sedikit sahaja bantuan dari seluruh dunia?

Dengan KDNK yang boleh dibandingkan dengan negara Afrika yang anda sendiri tak pernah dengar dan 30% daripada populasinya kekurangan zat makanan, Korea Utara sepatutnya telah lama dilanda revolusi.

Negara ini bukan sahaja berhadapan dengan konflik dalaman, tetapi juga di peringkat dunia dengan mencabar kuasa dunia menggunakan senjata nuklear.

Dan jika Kim Jong-Un adalah seorang yang tidak waras dalam segala hal, dia boleh dikatakan sangat bernasib baik kerana masih hidup sehingga ke hari ini.

Malah, hidup keluarga Kim sangat "bertuah" kerana walaupun rakyatnya kelaparan dan dilanda permusuhan diplomasi, namun Kim Jong Un masih hidup dengan senang-lenang.

Dengan segala yang dinyatakan di atas, ini sekaligus menjadikan Kim Jong-un sebagai seorang pemimpin yang sangat hebat, bijak, pintar dan pakar politik yang kekal berkuasa meskipun ssemua pihak menentangnya.

Jika difikirkan, diktator yang paling brutal di dunia pun akan mengutamakan keperluan rakyatnya.

Ini kerana mereka menyedari hakikat bahawa penduduk yang lapar atau tidak bahagia dilihatkan sebagai bom waktu yang sedang berdetik, menunggu masa untuk meletup dan menggulingkan kerajaannya.

Namun Korea Utara adalah satu pengecualian yang sangat jarang berlaku.

Tak kiralah betapa laparnya rakyat Korea Utara, mereka telah diajarkan bahawa perkara seperti ini tiada bezanya di tempat lain, dan pemberontakan tidak akan membawa apa-apa kebaikan tetapi hanya seperti "menggigit" tangan yang sekali-sekala memberi mereka makan.

Kualiti hidup yang rendah bukan sahaja merupakan akibat buruk dari keutamaan yang salah seperti membelanjakan sebahagian besar wang ke atas tentera, tetapi ia juga merupakan keputusan politik yang menguntungkan kerajaan Kim Jong-un.

Ini kerana tiada siapa yang akan menuntut kebebasan bersuara dalam situasi di mana mereka hampir tidak dapat menyediakan makanan kepada ahli keluarga.

Rakyat Korea Utara kini terlalu sibuk untuk mencari makan bagi meneruskan hidup, sehingga kebebasan bersuara tidak lagi diendahkan.

Anda mungkin terdengar bahawa akan berlaku perubahan di negara ini, namun ia tidak lebih daripada sekadar angan-angan. Kim Jong-un tahu bahawa kehidupan yang lebih baik akan mewujudkan populasi yang bercita-cita tinggi.

Dalam kes Korea Utara, apa yang dunia luar lihatkan sebagai ketidakcekapan dalam mentadbir sebenarnya adalah strategi politik.

Negara-negara di seluruh dunia mungkin mendakwa bahawa mereka berperang hanya atas nama kebebasan dan demokrasi, tetapi biasanya ia lebih rumit daripada itu.

Peperangan yang melibatkan serangan ke atas sesebuah negara akan tercetus apabila kesulitan masalah yang dihadapi melampaui kos peperangan.

Korea Utara tahu bahawa ia boleh melakukan prokasi sebanyak yang ia mahu, selagi ia tidak melepasi tahap yang tersangat melampau.

Dan itulah apa yang mereka lakukan, termasuklah dengan menembak tentera-tentera Korea Selatan, memusnahkan kapal selam, melanggar perjanjian senjata nuklear dan melancarkan peluru berpandu ke lokasi yang mereka suka.

Perkara-perkara seperti ini menjadi berita utama dan menakutkan orang ramai dengan anggapan bahawa perang akan berlaku tidak lama lagi.

Dan pihak media pula dengan gembira mencadangkan bahawa kali ini Kim Jong-un benar-benar serius. Dan apabila dunia berada dalam keadaan cukup takut, pemimpin tertinggi Korea Utara ini akan cuba untuk berunding.

Sebagai contoh, mereka berjanji akan bertenang jika bantuan makanan dihantar.

Para ahli politik di seluruh dunia yang bijak tahu bahawa apa yang dilakukan oleh Kim Jong-un hanyalah ancaman kosong, namun mereka sendiri juga sedang bermain permainan politik.

Mana-mana ahli politik yang mahu diri mereka dilantik semula untuk penggal seterusnya pastinya tidak akan mengabaikan apa yang pengundi mereka anggap sebagai ancaman kepada keselamatan negara dan cuba untuk melakukan sesuatu bagi menjaga kedudukan mereka.

Namun, daripada menuruti permintaan Kim Jong-un, kini ada alternatif yang popular untuk dilakukan iaitu bertindak dengan lebih tegas dengan sekatan-sekatan ke atas Korea Utara.

Jika sesebuah negara itu tidak bekerja sama, harga barangan akan dinaikkan atau dikenakan sekatan untuk membuatkan populasinya marah.

Ini akan memberikan tekanan kepada kerajaan yang mana harus melakukan sesuatu dengan segera atau berhadapan dengan risiko pemberontakan.

Walaubagaimanapun, rakyat Korea Utara kemungkinan besar tidak akan memberontak melawan pemimpin mereka dan apa-apa sekatan yang dikenakan ke atas negara ini yang boleh memberikan kesan kepada Korea Utara akan disekat oleh China.

Ini kerana China tidak mahu 25 juta populasi Korea Utara melarikan diri dengan memasuki sempadan mereka.

Mood politik ini berubah dari tegas kepada lembut dan kepada tegas kembali, selepas setiap dasar gagal.

Cara lembut digunakan Amerika Syarikat hanya akan membantu pemerintahan Kim Jong-un manakala cara tegas tidak memberikan kesan.

Amerika Syarikat kemudiannya "berehat" daripada konflik ini dalam apa yang yang mereka panggil "Kesabaran Strategik". Apa yang dimaksudkan dengan kesabaran strategik ini adalah "tidak berbuat apa-apa".

Walau bagaimanapun, Kim Jong-un tahu bahawa situasi ini tidak boleh berterusan selama-lamanya.

Akhirnya akan ada mana-mana pihak yang hilang sabar dan apabila ini berlaku, ini akan memberikan kesan yang buruk kepada Korea Utara.

Dan disebabkan ini, Kim yang tidak mahu mengalah menggunakan kesempatan mengancam dengan bom yang mereka miliki.

Apa yang difikirkan oleh Jong-un adalah senjata nuklear mereka membuatkan kapitalis AS tidak berani untuk mencetuskan perang, kerana jika terlibat dalam perang nuklear, AS akan berhadapan dengan kerugian yang lebih besar berbanding Korea Utara.

Ini bukanlah tanda-tanda bahawa Jong-un ingin menakluk dunia tetapi merupakan keperluan strategik.

Seorang pemain catur digelar hebat apabila dia boleh menjangkakan langkah seterusnya yang akan dilakukan oleh pihak lawan.

Anda tidak akan boleh menewaskan pemain yang hebat kerana dia sentiasa mengetahui langkah terbaik yang dia dan anda akan lakukan.

Tetapi jika anda tahu bahawa anda seorang pemain yang lebih lemah, anda boleh berhenti mencuba untuk menewaskannya menggunakan kemahiran, dan menukar strategi.

Dengan melakukan langkah yang "gila" dan tidak rasional, pihak lawan akan kehilangan kelebihan untuk meneka apa yang anda akan lakukan.

Dan inilah apa yang dilakukan oleh Kim Jong-un dan Korea Utara.

Tak kiralah betapa kuatnya pasukan tentera AS, Jong-un tahu musuhnya itu tidak akan mengambil risiko berhadapan dengan tentera Korea Utara yang sukar untuk diramalkan.

Cuba bayangkan apa yang akan anda fikirkan tentang kisah ini: Kim Jong-un memaksa bapa saudaranya Jang Song-thaek menonton pembunuhan rakan-rakan sekerjanya menggunakan senapang anti-pesawat, dan kemudiannya mencurahkan darah mereka ke atas bapa saudaranya sehingga dia pengsan.

Dan pada tahun yang sama, Jang Song-thaek dikatakan dibunuh dengan cara yang sama atas arahan anak saudaranya itu.

Tiada apa yang boleh dikatakan kepada Kim Jong-un, melainkan dia seorang yang gila dan tak boleh diramalkan.

Sebab mengapa dia melakukan perkara ini adalah kerana Jong-un tahu bahawa pasukannya tidak mampu mengalahkan AS dengan cara ketenteraan, tetapi dia boleh melemahkan kuasa Trump dengan menjadi terlalu sukar diramalkan.

Dan selagi mana anda terus mendengar berita-berita seperti ujian peluru berpandu baru, perang yang bakal berlaku dan kelaparan, anda tahu bahawa Kim Jong-un sedang menang.

Korea Utara mungkin satu kegagalan, tetapi pemerintahan Kim Jong-un semakin berkembang.

Walaupun tidak menjadi pemimpin yang baik untuk rakyat mereka, keluarga Kim khususnya Kim Jong-Un adalah pemimpin yang hebat dari segi tidak kehilangan kuasanya, walaupun berada dalam situasi ekonomi dan geopolitik yang sangat rumit.


Dari Mana Negeri Sabah Mendapat Namanya?

Semasa masih dalam penjajahan, negeri Sabah dikenali dengan nama Borneo Utara atau 'North Borneo;' meminggirkan tradisi nama masyarakat asal digantikan dengan istilah yang lebih mesra penjajah.

Penubuhan Persekutuan Malaysia pada tahun 1963, membolehkan negeri Borneo Utara mengalami perubahan ke atas namanya secara rasmi, mula diistilahkan sebagai Sabah. Banyak pendapat menyokong usaha ini kerana frasa 'Sabah' mengembalikan semula tradisi lama masyarakat dan penduduk berbilang bangsa di situ.

Bagaimanapun sekiranya diajukan soalan - apakah asal-usul nama Sabah, tidak ramai yang dapat menjawabnya dengan tepat.

Anda orang Sabah? Tahukah anda dari manakah datangnya nama Sabah?

Sebelum kami mulakan perlu diperjelaskan artikel ini tidak membincangkan topik bagaimana Sabah boleh terkeluar daripada jajahan Kesultanan Brunei sehingga menjadi sebuah wilayah bebas, kerana kami ingin cuba memfokuskan pada asal-usul nama Sabah. OK?

Penubuhan North Borneo Chartered Company atau Syarikat Berpiagam Borneo Utara oleh British pada tahun 1879, menubuhkan apa yang dikenali sebagai Borneo Utara di kawasan tersebut; lengkap dengan bendera sendiri dan jata negeri.

Perubahan ini menyebabkan penduduk kawasan itu mula dirujuk sebagai orang Borneo Utara. Apa nama mereka sebelum itu?

Banyak pendapat serta kajian menunjukkan istilah 'Sabah' sebenarnya sudah wujud sebelum Borneo Utara ditubuhkan, mempunyai asal-usul panjang yang berkait dengan hubungan masyarakat mereka dan kesultanan Melayu Brunei.

Salah satu peristiwa bersejarah yang membuktikan nama 'Sabah' sudah wujud lebih awal melibatkan tindakan Sultan Abdul Mumin, salah seorang pemerintah Brunei yang ketika itu melakukan tuntutan ke atas jajahannya sekitar tahun 1877.

Beliau menabalkan Baron Gustave von Overbeck, seorang ahli perniagaan dari Jerman  yang hadir ke situ dalam ekspedisi meluaskan pengaruh ekonomi dengan gelaran 'Maharaja Sabak', dengan harapan Overbeck akan membantunya kembali menguasai jajahan.

Bunyi 'Sabak' terhasil daripada sistem tulisan jawi yang digunakan masyarakat Melayu ketika itu, namun ejaannya ditulis 'Sabah' oleh pihak Inggeris semasa perlantikan rasminya apabila Overbeck ditabalkan sebagai 'Maharajah of Sabah'.

Semua ini berlaku sebelum penubuhan kerajaan Borneo Utara lagi, menunjukkan ada susur galurnya mengapa Sultan Abdul Mumin menggunakan gelaran itu bagi menabalkan Overbeck.

Wujud pelbagai jenis pendapat yang cuba menjelaskan asal-usul dari mana datangnya nama Sabah. Ada pendapat menyebut nama Sabah bererti 'seberang' dalam bahasa Melayu Brunei, ada juga yang berpendapat istilah itu dipinjam daripada kaum Dusun.

Malahan ada juga yang menyamakan istilah 'Sabah' mendapat inspirasi daripada nama negeri kuno kaum Saba atau Sheba, yang menjadi salah satu kerajaan yang disebutkan dalam kitab al-Quran.

Dalam tulisan seorang pengkaji sejarah British bernama Allen R. Maxwell - beliau menyifatkan nama 'Sabah' sebenarnya merujuk kepada kedudukan kawasan itu sendiri dengan Brunei.

Menurut kajian Maxwell, istilah 'saba' sebenarnya membawa makna terletak di hulu sungai berdasarkan kepada bahasa orang Kedayan Brunei, yang juga merupakan suku etnik terbesar masyarakat Brunei.

Berdasarkan pemerhatiannya, Maxwell menyifatkan kedudukan Sabah memang menepati kedudukannya dengan Bandar Seri Begawan, di mana Sungai Brunei menghubungkan kedua-duanya.

Oleh kerana itu, Sultan-Sultan Brunei sebelumnya menamakan kawasan itu sebagai 'Saba' berdasarkan kepada orientasi pusat pemerintahan kerajaan mereka dengan Sabah, duduk di seberang Bandar Seri Begawan.

Penggunaan nama Saba ini tidak terhad kepada pemerintahan, malahan istilah kemudiannya turut digunakan penduduk setempat sebelum kedatangan penjajah. ketika era di mana tiada garisan sempadan diwujudkan, hanya berpandukan kepada di mana lokasinya.

Mulanya digunakan hanya sebagai penunjuk arah, akhirnya istilah Saba melekat di kalangan penduduk setempat, sebelum kedatangan penjajah menubuhkan Borneo Utara.

Atas sebab itulah Sultan Abdul Mumin melantik von Overbeck dengan gelaran Maharaja Sabak atau Maharaja Saba, sebelum pihak Inggeris menukarkan ejaan rasminya kepada Sabah berdasarkan kepada cara sebutan mereka.

Walaupun dinamakan sebagai Borneo Utara atau North Borneo secara rasmi, nama 'Sabah' dan variasinya masih terus digunakan ketika fasa awal penubuhan pemerintahan baru di situ.

Tindakan pegawai-pegawai British yang seakan selesa terus menggunakan nama Sabah, mengakibatkan kerajaan British mengeluarkan arahan agar amalan itu dihentikan. Hanya nama Borneo Utara atau North Borneo diiktiraf dalam semua urusan, baik urusan rasmi atau urusan harian.

Britain juga betindak mengeluarkan kenyataan rasmi dalam memastikan semua pihak mengiktiraf nama baru Borneo Utara yang formal, dinamakan semula sebagai 'British North Borneo' atau 'Borneo Utara British.'

Hampir berbelas tahun lamanya juga fasa perubahan ini dijalankan. Akhirnya penggunaan nama Sabah berjaya dihentikan dalam semua urusan rasmi, digantikan dengan nama barunya.

Semasa era kedatangan Jepun ke Asia Tenggara, Jepun memilih untuk mengekalkan nama 'Kita Boruneo' atau 'Borneo Utara' bagi merujuk negeri tersebut.

Tetapi istilah 'Sabah' atau 'Saba' tidak pernah hilang dari minda masyarakat tempatan yang tahu asal-usul mereka, memelihara nama yang telah mereka warisi walaupun berdepan tekanan pemerintah yang mahu memadamkannya.

Tidak menghairankanlah nama 'Sabah' diangkat semula semasa Sabah menyertai Persekutuan Malaysia pada tahun 1963 berdasarkan sejarahnya. Pertukaran ini diterima baik warga tempatan yang senang melihat identiti warisan mereka kembali diperkasakan.

THE ORIGIN OF 'SABAH' AND A REAPPRAISAL OF OVERBECK AS MAHARAJAH


Kisah Perompak Yang Memusnahkan Rekod Hutang Orang Ramai

Terdapat pelbagai jenis penjenayah yang pernah kita dengar sebelum ini. Namun, ada juga di antara mereka ini disanjung ramai sebagai wira. Salah seorang daripada penjenayah yang mendapat sanjungan sebegitu ialah Charles "Pretty Boy" Floyd. Dia merupakan perompak bank paling disukai ramai.

Charles Arthur Floyd atau lebih dikenali sebagai Pretty Boy sering melanggar undang-undang terutamanya melakukan jenayah yang melibatkan keganasan. Pada kemuncak zaman Kemelesetan Besar yang melanda Amerika, Floyd adalah salah seorang daripada ribuan lelaki yang terdesak melakukan jenayah demi meneruskan hidup.

Dia dilahirkan di Georgia pada 1904 tetapi keluarganya telah berpindah ke Oklahoma untuk membuka ladang pada awal abad ke-20. Seperti petani lain di Oklahoma, kehidupan keluarga Floyd sangat miskin.

Floyd yang penat hidup dalam kemiskinan mula berjinak-jinak dengan dunia jenayah. Pertama kali dia ditangkap adalah atas kesalahan mencuri ketika berusia 18 tahun.

Tiga tahun kemudian, dia mula melakukan jenayah yang lebih serius apabila menahan kenderaan yang membawa wang di St. Louis. Dia telah diberkas dan dipenjarakan selama lima tahun. Setelah dibebaskan, Floyd telah mengembara ke Kansas dan terjebak pula dengan dunia jenayah di bandar itu.

Floyd terkenal kerana melakukan rompakan di lebuh raya. Dia dan rakannya sering menyamun kenderaan membawa wang. Dari tahun 1929-1930, dia sering ditangkap kerana disyaki melakukan rompakan bersenjata tetapi pihak polis tidak mempunyai bukti kukuh untuk mendakwanya.

Pada waktu ini juga, Floyd mendapat gelaran "Pretty Boy" kerana sering berpakaian kemas dan segak. Walaupun tidak menyukai gelaran itu, Floyd tetap akur apabila ramai mengenalinya dengan nama itu.

Ketika itu jugalah, dia mula menjadi terkenal kerana pakar dalam rompakan bank. Dia dan beberapa orang rakan penjenayah lain mula merompak bank-bank di Midwest antara 1929 hingga 1933. Floyd gemar menggunakan senjata mesingan dan mempunyai kecenderungan untuk melepaskan tembakan rambang semasa rompakan.

Kehebatannya mengelak daripada ditangkap polis telah menjadikan Floyd popular di media massa. Dia juga adalah wira di mata mereka yang menjadi mangsa pihak bank.

Pretty Boy dikatakan sering memusnahkan dokumen gadai janji semasa melakukan rompakan. Ini menyebabkan pihak bank kehilangan rekod-rekod rumah yang dirampas apabila seseorang itu gagal membayar hutang pinjaman.

Zaman Kemelesetan Besar menyaksikan begitu banyak rumah yang ditarik oleh pihak bank. Orang ramai pada waktu itu melihat bank cuba untuk mengambil kesempatan atas kejatuhan ekonomi yang berlaku.

Pretty Boy Floyd dan rakan-rakannya menjadi semakin digeruni pihak berkuasa. Bukan sahaja mereka lengkap bersenjata berat malah pernah menggemparkan negara apabila melakukan "Pembunuhan Kansas" yang mengorbankan empat orang penguasa ketika cuba untuk membebaskan perompak bank terhebat dalam sejarah Amerika, Frank "Jelly" Nash.

Malangnya, rancangan yang didalangi oleh Vernon Miller serta dibantu oleh Floyd dan rakannya, Adam Richetti, telah menyebabkan Frank Nash terbunuh ketika berbalas tembakan dengan pihak berkuasa.

Selepas kejadian Pembunuhan Kansas, Charles "Pretty Boy" Floyd telah diisytiharkan sebagai "musuh umum nombor satu".

Floyd dan Richetti telah melarikan diri ke Ohio untuk menghindari FBI. Di sana, mereka bertemu dengan teman wanita masing-masing. Mereka berempat kemudian pergi ke New York sebelum memutuskan untuk kembali ke Oklahoma.

Semasa memandu melalui Ohio, kereta yang dipandu Floyd terbabas dan melanggar tiang telefon. Floyd dan Richetti mengambil senjata mereka dan menyuruh teman wanita mereka membaiki kereta di bandar.

Namun, pihak polis tempatan menerima aduan mengenai dua lelaki mencurigakan berkeliaran di pinggir bandar. Ketika pihak polis pergi menyiasat, mereka bertemu Floyd dan Richetti dan berlaku tembak menembak.

Walaupun Floyd berjaya meloloskan diri tetapi nasib tidak begitu baik baik Richetti apabila dia ditangkap dan kemudiannya dihukum bunuh. Pihak polis juga telah menghubungi FBI mengenai kejadian itu dan menyangka bahawa Floyd mungkin tercedera akibat terkena tembakan.

Pihak FBI mula membanjiri kawasan itu dan menahan kereta yang lalu-lintas untuk disoal siasat. Floyd yang ketika itu berjaya mendapatkan kereta lain telah dikesan memandu di bandar East Liverpool, Ohio, oleh sepasukan polis tempatan.

Terdapat beberapa versi berbeza tentang apa yang berlaku seterusnya. Apa yang pasti, kenderaan dipandu Floyd telah dihentikan oleh pihak berkuasa yang sedang bersembunyi di dalam sebuah tempat simpanan jagung.

Mengikut keterangan FBI, Floyd keluar dari kenderaannya sambil memegang senjata. Pihak berkuasa melepaskan tembakan dan dua daripadanya mengenai Floyd. Penjenayah itu disahkan meninggal dunia selepas 15 minit berlakunya kejadian tembak-menembak.

Watak Charles "Pretty Boy" Floyd dalam filem mengenainya pada tahun 1974

Apa yang mengejutkan, polis tempatan memberitahu kisah yang berbeza sama sekali. Dalam wawancara yang dilakukan beberapa dekad kemudian, seorang pegawai polis tempatan mendakwa dia telah menembak Floyd di tangan sehingga penjenayah itu terjatuh.

Ketika itu juga, ketua FBI yang memburu Floyd iaitu Melvin Purvis telah menghampiri Floyd dan bertanyakan beberapa soalan kepadanya. Purvis kemudian telah mengarahkan salah seorang ejennya untuk menembak Floyd sehingga mati. Pihak FBI menafikan cerita itu dan kematian Floyd terus menjadi misteri.

Beribu-ribu orang yang melihat Floyd sebagai wira hadir semasa pengebumiannya bagi memberikan penghormatan terakhir mereka.


Bagaimana Sistem Pendidikan British Menyebarkan Mitos Melayu Malas

Salah satu masalah yang kerap kali hangat apabila ditimbulkan, adalah berkaitan usaha kerajaan dalam membantu golongan Melayu dan Bumiputera agar dapat bersaing dalam sektor ekonomi dengan lebih baik.

Tindakan kerajaan kita sejak dulu di bawah pentadbiran kerajaan Barisan Nasional seringkali dikritik, dikatakan meminggirkan orang Cina dan India sehinggakan dasar-dasar yang dibentuk didakwa bersifat tidak adil dan patut dimansuh sepenuhnya.

Pengkritik kepada dasar-dasar ini seringkali mempopular kam persepsi berkenaan sifat malas orang Melayu. Benarkah dakwaan ini? Kami jawab lebih dahulu soalan utama ini - dakwaan ini tidak benar. Ini kerana banyak kajian sudahpun dilakukan yang jelas menunjukkan masalah utama orang Melayu, bukanlah disebabkan sikap malas.

Tetapi disebabkan masalah kekangan yang secara tidak sengaja atau disengajakan dalam aspek pendidikan kepada mereka,  menyebabkan orang Melayu agak ketinggalan berbanding kaum Cina dan India.

Sekitar tahun 1957, populasi Tanah Melayu mempunyai masyarakat yang majmuk dengan jumlah penduduk sekitar anggaran 6.28 juta orang. 50% daripadanya yang merupakan kelompok terbesar merupakan orang Melayu dan kaum pribumi, 37% orang Cina, 11% orang India dan selebihnya merupakan pecahan etnik mewakili komuniti Pakistan, Ceylon, Thai serta Eurasia.

Kedatangan pendatang Cina dan India  ke Tanah Melayu menyebabkan perubahan populasi buat sementara; berikutan rancangan majoriti pendatang ini yang hadir hanya untuk bekerja sebelum kembali ke negara asal mereka. Walaupun begitu, statistik pada tahun 1957 menunjukkan 3/4 daripada jumlah orang Cina dan 2/3 daripada orang India yang ada di Tanah Melayu, lahir di Tanah Melayu.

Berikutan kewujudan komuniti Cina dan India dalam bentuk besar, British telah memperkenalkan sistem pendidikan berasaskan kaum - diselaraskan mengikut sistem British; 6 tahun sekolah rendah, 3 tahun menengah rendah dan 2 tahun menengah atas dengan penggunaan bahasa Melayu, Cina, Tamil dan Inggeris menjadi pengantar mengikut aliran sekolah.

Walaupun begitu, sekolah peringkat menengah yang dibuka hanya melibatkan pendidikan dalam aliran Inggeris dan Cina sahaja, dengan majoriti pelajar menyambung pendidikan dalam sekolah beraliran Inggeris.

Ini adalah faktor utama mengapa majoriti orang Melayu ketika itu hanya menamatkan pendidikan mereka setakat darjah 6 sahaja. Kita akan ulas isu ini secara lebih lebar sebentar lagi.

Secara puratanya, tempoh persekolahan masyarakat Tanah Melayu melibatkan semua kaum sekitar tahun 1957 semasa kajian dijalankan, menunjukkan setiap individu dewasa hanya mempunyai pendidikan selama 2.27 tahun seumur hidup mereka melibatkan semua peringkat umur dewasa.

Apabila maklumat berkait dengan perbezaan jantina pula dilakukan, teramat jelas sekali bagaimana golongan wanita sangat diketepikan dalam aspek pendidikan.

Secara puratanya semua lelaki di Tanah Melayu mempunyai pendidikan 3 tahun melebihi wanita - tidak dibantu dengan aspek masyarakat ketika itu yang melihat persekolahan sebagai sesuatu yang akan mencipta masalah masyarakat lebih besar di kemudian hari.

Berikutan daripada kekangan itu, maklumat untuk mengenalpasti kadar kemasukan golongan wanita ke peringkat menengah juga sangat sukar diperolehi dan majoriti data yang ada melibatkan kajian jumlah pelajar yang melanjutkan pengajian - hanya melibatkan satu jantina; lelaki.

Apa yang kita tahu, sehingga tahun 1957 secara puratanya semua penduduk Tanah Melayu berusia 20 tahun ke atas mempunyai 2.27 tahun pendidikan. Bagi lelaki angkanya 1.18 tahun. Wanita? -1.28 tahun. Negatif 1.28 tahun! Statistik itu sudah cukup untuk menjelaskan bagaimana kedudukan wanita ketika itu dalam keperluan pelajaran. Kami mengandaikan ini juga salah satu faktor mempengaruhi jurang beza antara jantina yang masih berlaku sekarang.

Berbalik kepada masalah kaum -  maklumat berkaitan pendidikan rendah melibatkan tiga kaum utama Tanah Melayu sehingga tahun 1957 menunjukkan orang Melayu mempunyai kadar paling tinggi berjaya menamatkan persekolah sekolah rendah, meninggalkan kaum Cina dan India bagi orang lelaki dewasa.

Bagaimanapun, kadar mereka yang menyambung pengajian ke peringkat menengah jauh berbeza. Daripada keseluruhan orang Melayu yang tamat sekolah rendah; hanya 24% menyambung peringkat menengah. Peratusan bagi kaum Cina dan India pula lebih tinggi, pada kadar 37%. Inilah isu utama yang menyebabkan orang Melayu ketinggalan sejak sekian lama. Mengapa isu ini timbul?

Masalah utama yang menyekat orang Melayu daripada menyambung pelajaran adalah disebabkan ketiadaan sekolah menengah yang berhampiran dengan tempat mereka tinggal. Selain itu, kurang minat atau tidak layak menyambung pengajian aliran Inggeris juga menjadi penghalang.

Apa yang menyedihkan, bagi kelompok kecil pelajar Melayu yang berjaya menyertai sekolah peringkat seterusnya - mereka menunjukkan prestasi yang setara dengan pelajar kaum lain. Secara tak langsung ini membuktikan wujud kekangan dalam bentuk sistem pendidikan zaman tersebut yang seakan memaksa golongan Melayu berhenti belajar.

Kekangan itu dipercayai datang dalam dua bentuk - yang pertama adalah ketiadaan akses ke sekolah peringkat menengah yang sesuai.  Yang kedua adalah keperluan menyertai sekolah rendah aliran Inggeris sebagai pra-syarat bagi meneruskan pengajian di sekolah menengah aliran Inggeris. Orang Melayu pada ketika itu lebih gemar kekal dalam sekolah rendah aliran Melayu.

Hasil daripada dua kekangan utama inilah,dapat dilihat dua pola berbeza berkenaan pencapaian orang Melayu dalam sistem pendidikan British - apabila faktor geografi diambil kira.

Di negeri membangun (mengikut terma British) iaitu Pulau Pinang, Negeri Sembilan, Selangor, Melaka dan Perak - pencapaian orang Melayu dalam pendidikan direkodkan jauh lebih baik berbanding kaum Cina dan India secara purata, di mana akses kepada sekolah menengah menjadi lebih mudah.

Bagaimanapun, masalah keciciran semasa masuk ke sekolah menengah, turut berlaku dalam kadar melibatkan pelajar Melayu dalam kadar tinggi di negeri membangun.

Situasinya menjadi lebih buruk di negeri tidak membangun iaitu Johor, Kedah, Perlis, Kelantan, Pahang dan Terengganu yang mempunyai penduduk Melayu sebagai majoriti. Majoritinya mencatatkan tempoh persekolahan yang lebih rendah dan berhadapan masalah keciciran yang lebih runcing, disebabkan ketiadaan laluan yang lebih baik bagi meneruskan pengajian.

Data yang diperolehi secara tidak langsung menunjukkan bagaimana British secara sengaja atau tidak sengaja meminggirkan pendidikan, gagal dirancang sebagai satu pelan rancangan jangka panjang - sebaliknya dilihat hanya sebagai satu alat yang perlu dibentuk bagi memuaskan hati penduduk Tanah Melayu.

Penekanan kepada pendidikan Inggeris yang seperti sengaja dicetuskan, hanya menyebabkan orang Melayu seolah memboikot usaha separa masak British.

Sehinggakan yang menjadi mangsa dalam sistem ini adalah orang Melayu, rata-ratanya terpaksa menamatkan pengajian kerana tiada akses atau tidak datang dari sekolah aliran Inggeris; sehingga menyebabkan jurang kemahiran dan pengetahuan antara kaum semakin merenggang.

Statistik sudah menunjukkan bagaimana kesedaran orang Melayu pada pendidikan sebenarnya terbentuk sekian lama, dengan 80% kaum Melayu di negeri membangun berjaya menamatkan pengajian sekolah rendah - mencatatkan kadar yang lebih tinggi berbanding Cina dan India. Namun kadar ini menurun ketara apabila dibandingkan kadar kemasukan setiap kaum ke peringkat sekolah menengah.

Apa yang cuba dijawab oleh kajian ini adalah berkenaan satu mitos yang menyifatkan sikap malas orang Melayu yang kerap kali dipopularkan British; sebenarnya tidak benar.

Kadar peratusan orang Melayu yang menamatkan pengajian sekolah rendah lebih tinggi berbanding kaum lain sehingga tahun 1957, namun akses ke sekolah menengah yang tertutup menyebabkan kemampuan orang Melayu bersaing secara saksama seolah terhalang; apabila sistem British hanya mengiktiraf golongan pelajar tertentu untuk meneruskan pengajian.

Sistem yang dibangunkan British membolehkan kaum Cina dan India lebih maju ke depan dalam pendidikan, kerana pada dasarnya dua kaum itu lebih mesra British dan lebih terbuka untuk menurut apa saja sistem yang diperkenalkan British pada mereka.

Berikutan rendahnya penglibatan orang Melayu yang menyambung pengajian ke aliran Inggeris sekolah menengah - akhirnya kaum Melayu dituduh malas belajar, kerana tidak sanggup bersusah payah bersaing dengan kaum lain.

Sedangkan realitinya orang Melayu nak belajar, tetapi atas kekangan sistem serta enggan menyertai aliran Inggeris, lebih ramai orang Melayu zaman penjajahan memilih untuk menjadi seorang yang tidak terpelajar berdasarkan kepada definisi British.


Bagaimana Kehidupan Kru Dalam Kapal Selam Selama Berbulan-Bulan?

Dengan memiliki 72 buah kapal selam dalam perkhidmatan setakat ini, Amerika Syarikat merupakan antara negara dengan pasukan tentera bawah air terbesar di dunia.

Sangat senyap dan berbahaya terhadap kapal-kapal di atas permukaan, kapal selam ditugaskan untuk menghalang pencerobohan asing, pencegahan nuklear, pengumpulan perisikan, dan juga menyediakan sokongan bagi pasukan tentera darat dengan peluru berpandu serangan darat.

Tetapi bagi sebahagian besar jangka hayat kapal selam itu, ia biasanya menyelam ke seluruh lautan dunia dengan tanpa disedari sesiapa.

Dan bagi kru kapal selam, kehidupan mereka berlayar dalam kapal selam di bawah air sangat unik dan mecabar.

Tak semua orang boleh menjadi kru kapal selam dan walaupuan ia merupakan 100% tenaga sukarelawan, armada kapal selam Tentera Laut AS mempunyai syarat-syarat kemasukan yang sangat ketat.

Individu tersebut mestilah lelaki, lulus satu siri ujian akademik, penilaian psikologi, dan kursus intensif mengenai asas-asas operasi kapal selam.

Dengan tempoh pelayaran yang boleh berlangsung selama beratus-ratus hari pada satu masa dan berhadapan dengan bencana yang boleh membunuh, pasukan Tentera Laut harus yakin dalam memberikan kepercayaan untuk mengendalikan antara senjata yang paling mahal serta beberapa ratus orang yang lain, kepada individu yang stabil dari segi psikologi dan berkelayakan akademik.

Namun, kehidupan dalam kapal selam bukanlah satu kehidupan mampu dilalui pemohon.

Secara teknikalnya, kapal selam Amerika Syarikat bertugas sehingga 90 hari pada satu masa, tetapi realiti persekitaran geopolitik yang dinamik kadang-kala membuatkan bahawa kapal selam akan keluar di laut selama seratus hari atau lebih, dan kembali ke pelabuhan hanya untuk mendapatkan sumber makanan sebelum berlayar semula.

Seorang anak kapal yang ditemuramah mengatakan bahawa perkhidmatannya yang paling lama adalah selama 328 hari, dan ini adalah satu tempoh yang sangat lama.

Memandangkan Tentera Laut Amerika Syarikat hanya mengendalikan kapal selam berkuasa nuklear, ketahanan setiap kapal ini adalah berdasarkan jumlah makanan yang boleh dibawa.

Reaktor kapal selam tersebut biasanya akan hanya dibekalkan dengan bahan bakar sekali sepanjang hayatnya, dan keperluan untuk menjaga kru-kru kapal adalah satu-satunya perkara yang membataskan berapa lama kapal selam dapat menyelam di laut.

Sumber udara dan air dijana secara dalaman, jadi walaupun setelah lama kehabisan makanan, kapal selam masih mampu menyediakan air minuman segar dan udara untuk bernafas.

Kru kapal selam dibahagikan kepada tiga syif dengan tempoh 6 jam setiap satu.

Biasanya, anak kapal akan mempunyai 6 jam untuk bertugas, 6 jam untuk belajar, berlatih atau waktu persendirian, dan 6 jam untuk waktu tidur.

Pusingan 18 jam ini boleh mengelirukan anak-anak kapal yang menghabiskan berminggu-minggu pada satu masa di bawah air, dan biasanya anak-anak kapal hanya mengetahui waktu dalam sehari (jam) berdasarkan jenis makanan yang disediakan.

Antara salah satu perkara yang sangat berharga dalam kapal selam sudah tentunya ruang dan ini membuatkan ruang peribadi menjadi sangat terhad.

Setiap anak kapal biasanya mempunyai kira-kira ruang 1.4 meter persegi untuk diri mereka sendiri, dan tidur di atas katil bujang yang kecil dipanggil "keranda".

Katil-katil ini hanyalah dipisahkan oleh kain nipis, jadi privasi di antara mereka tidak wujud.

Dan disebabkan ada kru yang sedang tidur tak mengira waktu disebabkan oleh syif, maka anak kapal harus mematuhi peraturan seperti tidak menutup pintu dengan kuat dan sentiasa merendahkan suara.

Walaubagaimanapun, sesetengah kapal selam mempunyai lebih ramai kru berbanding katil dan ini memaksa mereka untuk berkongsi katil.

Ketika seorang anak kapal sedang bersiap untuk syif mereka, seorang lagi mengambil tempatnya untuk tidur. Bagi sesiapa yang mempunyai masalah privasi dan berkongsi tempat tidur, kapal selam bukanlah tempat yang sesuai untuk anda.

Selain itu, katil bukanlah satu-satunya tempat dengan ruang yang terhad, kerana hanya terdapat 2 bilik mandi bagi keseluruhan 130 orang kru dan tempoh maksimum bagi seorang kru hanyalah 3 hingga 5 minit.

Ini bukan sahaja membantu memastikan semua kru dapat mandi, tetapi juga mengurangkan tekanan pada sistem penapisan air kapal yang menukarkan air laut masin menjadi air tawar.

Juga, hanya terdapat satu pengering dan mesin basuh di atas kapal selam, menjadikan pakaian bersih itu satu kemewahan.

Dari segi hiburan, terdapat gimnasium kecil dengan biasanya terdiri daripada satu atau dua mesin yang boleh digunakan oleh kru kapal.

Bilik perwira kapal, tempat di mana para pegawai senior menikmati juadah makan, juga berfungsi sebagai teater operasi semasa kecemasan perubatan.

Tandas juga sangat terhad, dengan hanya satu tandas untuk setiap 40 orang dan anda perlu tahu cara menggunakan tandas.

Oleh kerana najis perlu ditempatkan dalam tangki khas untuk dikeluarkan pada masa yang sesuai, tandas tersebut perlu bertekanan tertentu sebelum di-flush.

Jika tidak dilakukan dengan betul, najis tersebut akan "tertembak" keluar dan mengenai kru itu sendiri.

Bilik rekreasi biasanya mempunyai TV plasma dan banyak pilihan filem untuk menghiburkan para kru.

Mereka juga diberikan sistem permainan video seperti PlayStation dan sebagainya untuk para kru mengisi masa lapang.

Ruang yang paling besar dalam kapal selam dikhaskan untuk reaktor nuklear dan sistem pendorong, yang mana merangkumi satu pertiga daripada panjang kapal selam.

Dapur merupakan ruang kedua terbesar dalam kapal selam dan biasanya penuh dengan sumber makanan.

Kehidupan di bawah air untuk tempoh beberapa minggu atau bulan pada satu-satu masa boleh menyebabkan tekanan yang dahsyat, jadi Tentera Laut harus memastikan dapur mereka lengkap.

Anak kapal boleh menikmati makanan segar untuk beberapa minggu pertama berlepas, namun makanan selepas itu dihasilkan daripada bahan-bahan seperti makanan dalam tin dan sebagainya.

Selain itu, kapal selam tidak mempunyai internet dan komunikasi dengan dunia luar hanya dikhaskan untuk tujuan penting sahaja yang memerlukan kapal selam naik ke permukaan.

Disebabkan oleh hubungan komunikasi boleh mendedahkan lokasi sesebuah kapal selam dan aset paling berharga, ia tidak boleh terlalu banyak berkomunikasi dengan dunia luar.

Ini bermakna para kru kapal selam boleh berada di bawah air untuk tempoh berbulan-bulan tanpa menghubungi ahli keluarga atau orang tersayang, dan perlu bergantung kepada persahabatan yang dibina dengan kru kapal yang lain.

Untuk menjadikan persekitaran yang sempit menjadi lebih mesra bagi para kru kapal, setiap daripada mereka perlu mematuhi peraturan yang tidak dinyatakan seperti tidak boleh bercakap mengenai politik di atas kapal.

Malah, mereka juga mempunyai tradisi yang mana kru junior akan melakukan apa sahaja yang diarahkan oleh kru senior. Aktiviti ini dapat mengeratkan hubungan antara kru kapal.

Saling mempercayai dan persahabatan di kalangan kru kapal yang menghabiskan banyak masa bersama-sama adalah perkara yang membezakan mereka dengan pelaut lain dalam Tentera Laut AS.

Kerana tugas mereka yang menyebabkan tekanan tinggi, kru kapal selam sering dikecualikan daripada peraturan biasa Tentera yang ketat terhadap rambut dan bulu pada wajah.

Ini membolehkan kru kapal selam menyimpan jambang dan rambut yang lebih panjang daripada anggota lain dalam pasukan tentera AS.

Kehidupan dalam kapal selam adalah sangat sukar kerana memerlukan mental yang unik serta cabaran fizikal yang mana tidak semua pelaut boleh hadapi.

Namun seperti yang dikatakan berulang kali oleh para penganalisis pertahanan di seluruh AS, perkhidmatan senyap Tentera Laut Amerika Syarikat adalah elemen paling penting dalam keselamatan kebangsaannya.


Mengapakah Kenderaan Bomba Warna Merah?

Mungkin anda perasan, sesetengah kenderaan mempunyai kod warna tertentu yang dipakai di seluruh dunia (atau sebahagian besar tempat). Kapal terbang contohnya, biasanya berwarna putih dan bas sekolah biasanya berwarna kuning. Untuk penjelasan mengenai perkara ini, rujuk kedua artikel kami di bawah:

Bagaimana pula dengan jentera bomba? Seperti yang biasa kita lihat di Malaysia ini mahupun dalam filem luar negara, jentera bomba biasanya dicat dengan warna merah. Apakah fungsi atau tujuannya warna merah digunakan pada jentera bomba?

Walaupun warna merah sangat sinonim dengan bomba, sebenarnya tidak semua negara atau tempat yang menggunakan warna merah pada jentera bomba mereka. Di Amerika Syarikat dan di Eropah misalnya, warna lain seperti ungu, merah jambu dan hijau turut digunakan.

Malah, di ACT di Australia, warna kuning limau juga turut digunakan pada jentera bomba. Malah, terdapat satu kajian yang diterbitkan oleh The Journal of Safety Research pada tahun 1995 mengenai pengaruh warna pada kemalangan yang melibatkan jentera bomba membuat satu penemuan yang mengejutkan.

Melalui kajian ini, para pengkaji mendapati dimana jentera bomba yang berwarna merah terlibat dalam kemalangan 3 kali ganda lebih tinggi berbanding jentera bomba yang dicat warna kuning limau. Pelik bukan?

Antara rekaan jentera bomba terawal yang dicipta pada tahun 1891

Alatan bomba dan jentera bomba sudah dicat menggunakan warna merah sejak sekian lamanya. Salah satu jentera bomba terawal dibina oleh pencipta Inggeris bernama Richard Newsham pada tahun 1721. Ciptaanya ini mampu memancutkan air 380 liter seminit, menjadikan jenteranya itu begitu popular pada waktu itu.

Walaupun sebab mengapa beliau memilih untuk menggunakan warna merah pada jenteranya itu tidak diketahui, beliau tetap dikreditkan sebagai manusia pertama yang menjadikan warna merah begitu sinonim dengan dengan peralatan dan jentera bomba sehinggalah ke hari ini.

Antara rekaan terawal kereta Ford yang membanjiri jalan raya di Amerika Syarikat satu ketika dahulu

Secara umumnya, tiada jawapan khusus untuk persoalan ini. Walau bagaimanapun, terdapat beberapa hipotesis bagaimana warna merah ini boleh digunakan pada jentera bomba.

Pada era 1900-an, di Amerika Syarikat kenderaan Ford memonopoli pasaran kenderaan di sana. Akibatnya, jalan-jalan di Amerika Syarikat telah dipenuhi dengan kenderaan jenama Ford yang biasanya di cat dengan warna hitam. Warna hitam dipilih memandangkan ianya lebih murah dan dipercayai tahan lebih lama.

Dalam kesesakan kenderaan berwarna hitam di jalan raya, warna cerah dan garang seperti merah dapat memberikan kontra dan mudah dilihat. Oleh itu, jentera bomba lebih mudah dilihat dan dikenalpasti oleh para pemandu kereta, seterusnya memberikan laluan kepada pihak bomba.

Penggunaan warna merah ini juga dapat disokong oleh sains kerana warna ini mempunyai gelombang terpanjang dalam spektrum warna yang boleh dilihat oleh manusia. Ini bermakna, warna merah dapat dikenalpasti daripada jauh.

Inilah juga sebab mengapa tanda "Stop" atau "Berhenti" pada jalan menggunakan warna merah sebagai latar belakangnya. Dalam kebanyakan budaya juga, warna merah merupakan simbol kepada amaran keadaan merbahaya.

Penggunaan warna merah dapat menonjolkan kewujudan jentera bomba di jalan raya dan memberitahu kepada pemandu lain bahawa mereka perlu segera ke sesuatu destinasi untuk menyelamatkan individu dalam keadaan bahaya seperti kebakaran.

Kajian terbaru yang dilakukan menunjukkan penglihatan manusia sebenarnya paling sensitif terhadap warna yang mempunyai gelombang antara 510 nm dan 570 nm (kuning limau). Inilah sebabnya mengapa kebanyakan bas sekolah di seluruh dunia menggunakan warna kuning.

Selain itu, kajian mendapati warna merah bukanlah warna yang terbaik sebenarnya memandangkan ianya sukar dikenalpasti dalam keadaan rendah cahaya seperti pada waktu malam. Dalam keadaan berkabus atau jerebu juga, warna merah lebih sukar dikenalpasti berbanding warna kuning limau.

Kajian ini dapat dibuktikan melalui kajian pada tahun 1995 yang mendapati jentera bomba berwarna merah mempunyai risiko 3 kali ganda mendapat kemalangan berbanding dengan jentera berwarna kuning limau.

Seorang optometris dari New York yang bernama Stephen Solomon telah menjalankan kajian mengenai kemalangan trak bomba di jalan raya dan seterusnya menggalakkan penggunaan warna kuning limau di Amerika Syarikat bermula pada pertengahan 1970-an. Disebabkan inilah beberapa tempat di Amerika Syarikat mula menggunakan warna ini pada jentera bomba mereka.

Namun, terdapat juga pihak yang menyokong warna merah terus digunakan memandangkan sebahagian besar daripada kita sudah membesar dan terbiasa dengan penggunaan warna merah pada jentera bomba. Sekiranya ia ditukar, mungkin akan mengelirukan banyak pihak.

Satu ketika dahulu, jentera bomba dilengkapi dengan sistem penggera yang mempunyai loceng. Namun, pada masa kini, jentera bomba dilengkapi dengan siren yang lebih lantang dan boleh didengari dari jauh. Malah, jentera bomba juga dilengkapi dengan warna siren yang sangat cerah. Kedua-dua faktor ini menyebabkan warna merah terus digunakan walaupun dianggap tidak praktikal.


Kisah Cubaan Mencuri Kapal Selam Soviet Dari Dasar Laut Oleh Amerika Syarikat - Projek Azorian

Pada 8 Mac 1968, kapal selam berkuasa diesel milik Kesatuan Soviet iaitu K-129 dalam misi rondaan tempur peluru berpandu balistik yang ketiga dan terakhirnya, kira-kira 2,510 km barat laut Hawaii.

K-129 membawa 98 anak kapal, 3 peluru berpandu nuklear dengan kepala peledak dengan kekuatan satu megatan, torpedo nuklear dan peralatan kriptografi Rusia.

Apabila K-129 tidak menjawab panggilan laporan radio, pihak berkuasa tentera laut Soviet di Kamchatka menjadi sangat cemas.

Mereka dengan serta-merta melancarkan misi udara, permukaan, dan bawah permukaan air untuk mencari kapal selam tersebut.

Malangnya, pihak Soviet tidak tahu di mana lokasi untuk mencari K-129. Sebaliknya, Amerika Syarikat tahu lokasi tersebut dengan tepat.

Pada hari kehilangan K-129, hidrofon (mikrofon yang mengesan gelombang bunyi di bawah air) yang dipantau oleh Pusat Aplikasi Teknikal Tentera Udara Amerika Syarikat (AFTAC) telah mengesan bunyi yang mana mereka yakin sebuah kapal selam telah meletup.

Pihak berkuasa A.S. dengan pantas berjaya mencari lokasi bangkai kapal selam K-129 yang mana terletak beratus-ratus kilometer dari lokasi yang dicari oleh Tentera Laut Soviet.

Selepas dua bulan mencari, Soviet berputus asa dan akhirnya mengisytiharkan bahawa kapal selam mereka hilang bersama-sama anak kapal dan segala isinya.

Tentera Laut A.S. kemudiannya campur tangan dan pada Ogos, 1968, mereka menghantar kapal selam pengintip khas, USS Halibut, untuk melakukan tinjauan.

USS Halibut mengambil beribu-ribu gambar tapak bangkai K-129 dan walaupun kapal selam itu terdampar di kedalaman 5,181 meter, ia masih kekal utuh.

Hanya bahagian enjin belakangnya sahaja yang menunjukkan tanda-tanda kerosakan. Di bahagian luarannya tergantung sebuah torpedo nuklear.

K-129 adalah kapal selam peluru berpandu strategik pertama yang telah hilang dan ia membawa peluru berpandu nuklear Serbia SS-N-5, jenis peluru berpandu yang sangat didambakan oleh AS.

Sebelum Azorian, misi menyelamatkan kapal yang paling dalam adalah sedalam 75 meter, dan satu-satunya objek yang diselamatkan bagi kedalaman seperti K-129 adalah sebuah satelit yang mana beratnya hanyalah beberapa ratus kilogram.

Dan dalam misi ini, K-129 terdampar pada kedalaman 5,181 meter, dengan berat mencecah 2,000 tan.

Presiden AS pada ketika itu, Richard Nixon, telah dirujuk dan dia membenarkan percubaan (secara haram) untuk "mencuri" K-129.

Misi ini di bawah kawalan Agensi Perisikan Pusat A.S. (CIA) dan bukannya Tentera Laut A.S.. Dan dengan ini, bermulalah apa yang dikenali sebagai Projek Azorian.

Projek Azorian merupakan operasi rahsia terbesar yang dilakukan A.S. sejak projek nuklear iaitu Projek Manhattan semasa Perang Dunia II.

Ia juga merupakan salah satu rahsia Perang Dingin yang paling dalam dan menelan kos yang tersangat tinggi, sekitar $800 juta bersamaan dengan RM16 bilion pada hari ini.

Untuk menjayakan projek ini, CIA mendekati ahli industri hebat iaitu Howard Hughes untuk membina sebuah kapal pemulihan di bawah syarikatnya, Global Marine Development.

CIA mencipta cerita untuk menutup rahsia ini dengan menyatakan bahawa tujuan kapal baharu ini adalah untuk mengekstrak nodul mangan dari dasar laut.

Dan pada tahun 1972, pembinaan Glomar (Global Marine) Explorer pun bermula.

Glomar Explorer memulakan pelayaran dari Long Beach, California pada 20 Jun 1974, menuju ke tempat kejadian.

Bagaimanapun, operasi pemulihan tidak dapat dimulakan sebelum presiden Richard Nixon kembali dari Moscow pada 3 Julai.

Dimaklumkan oleh seorang pengintip yang tidak dapat dikenal pasti sehingga ke hari ini, beberapa kapal Soviet mengikuti dan mengamati setiap langkah Glomar.

Kapal tersebut termasuklah Chazhma, yang mana anak kapalnya mengambil gambar dari atas dek dan dari helikopter yang mengelilingi Glomar, serta kapal tunda tentera laut Soviet, SB-10.

Jika tiba-tiba Soviet mencabar kapal Glomar, Tentera Laut AS telah memutuskan bahawa satu-satunya pilihan mereka adalah untuk menenggelamkan kapal tersebut dan kesemua kru di dalamnya langsung tidak mengetahui tentang rancangan ini.

Pihak AS memberitahu Soviet bahawa ia merupakan satu ekspedisi eksperimen perlombongan, dan mereka percaya.

Perlu diketahui bahawa ketegangan antara AS dan Kesatuan Soviet pada ketika ini dalam Perang Dingin tidak lagi memuncak.

Dengan memiliki peralatan kestabilan ketepatan, Glomar Explorer mampu untuk mengekalkan kedudukan pegun di atas satu titik di dasar lautan walaupun angin bertiup kencang.

Namun, ciri yang paling penting pada Glomar adalah sebuah moon pool, yang terletak di bahagian tengah kapal dan jauh daripada mata yang mengintip.

Moon pool adalah sebuah kolam yang direka khas di atas lantai kapal untuk memberikan akses kepada air di bawah, yang membolehkan juruteknik atau penyelidik menurunkan peralatan dan instrumen ke dalam laut.

Kolam ini bersaiz sebuah padang bola yang mempunyai lantai yang boleh ditarik balik yang membenarkan ia dibuka ke laut di bawah.

Dari kolam ini, peranti tenggelam yang dihasilkan oleh Lockheed Corporation dan mempunyai kuku gergasi, diturunkan ke dasar laut.

Ia kemudiannya menarik K-129 sepanjang 91 meter dan membawanya naik ke permukaan dengan perlahan-lahan.

Selama beberapa hari, kapal selam seberat 2,000 tan itu berjaya diangkat setinggi 1,600 meter, namun mempunyai lebih 3,500 meter lagi untuk ditarik.

Ketika K-129 ditarik melebihi 2,042 meter, dua daripada lengan yang mencengkam kapal selam itu patah dan sebahagian besar bahagian depan K-129 sepanjang jatuh semula ke dasar lautan.

Bersamanya, ia membawa sebuah peluru berpandu, sistem kawalan pelancaran peluru berpandu, dan mungkin beberapa peralatan kriptografi.

Jurutera menentukan bahawa kegagalan itu disebabkan oleh dua perkara iaitu dasar laut lebih dahsyat daripada yang dijangkakan sehinggakan merosakkan lengan pengangkat tersebut.

Yang kedua adalah keluli yang digunakan untuk membuat lengan itu menjadi rapuh pada kedalaman tersebut.

Apa yang tinggal dalam lengan pengangkat pada ketika itu hanyalah kira-kira 12 meter daripada kapal selam K-129.

Pihak AS meminta Glomar Explorer untuk melakukan angkatan sekali lagi namun para jurutera memberitahu jika mencuba sekali lagi, mereka mungkin akan pulang dengan tangan kosong.

Jadi, CIA terpaksa menyerah dan mengarahkan untuk meneruskan apa yang sedang dilakukan.

Selepas berjaya mengangkat keluar sebahagian kecil K-129, kru-kru kapal mula melakukan pencarian dalam bangkai tersebut.

Tiada peluru berpandu dalam bahagian kapal selam tersebut, tetapi mereka menemui torpedo nuklear bersamanya.

Ketika kru-kru Glomar Explorer mengumpulkan peralatan yang mungkin bernilai bagi CIA, mereka juga menemui mayat 6 anak kapal K-129.

Sebelum Glomar Explorer kembali ke pelabuhan, para pelaut Soviet tersebut dikebumikan di laut dengan penuh penghormatan ketenteraan, dengan kedua-dua bendera angkatan laut Soviet dan bendera Amerika dipamerkan, serta lagu kebangsaan 2 negara itu dimainkan.

Upacara ini direkodkan, dan pada tahun 1992, kerajaan A.S. memberikan kerajaan Rusia sebuah video yang menunjukkan kru kapal Glomar Explorer menguburkan anak kapal K-129 dengan penuh hormat.

Buku "The Taking of K-129" yang ditulis oleh Josh Dean diterbitkan pada tahun 2017 dan  menyediakan sebahagian besar butiran tentang projek ini.

Namun, kandungan yang tepat mengenai apa yang diperoleh daripada K-129 masih kekal rahsia.

CIA sendiri menganggap bahawa dokumentari Perkhidmatan Penyiaran Awam (PBS) berjudul "Azorian: The Rising of K-129" oleh ahli sejarah ketenteraan dan perisik Norman Polmar serta ahli dokumentari Michael White, sebagai kisah yang paling tepat tentang percubaan untuk mengangkat K-129.

Pada tahun 1975, seorang wartawan yang berpangkalan di Washington untuk majalah Rolling Stone bernama Harriet Phillippi Ryan, telah memfailkan permohonan Kebebasan Maklumat (FOIA) ke atas maklumat mengenai Glomar Explorer.

Dalam frasa pertama yang dinyatakan CIA, mereka enggan untuk mengesahkan atau menafikan kewujudan sebarang operasi sedemikian.

Pada September 1976, Pentadbiran Perkhidmatan Am AS (GSA) memindahkan Glomar ke Angkatan Laut untuk disimpan.

Pada tahun 1997, kapal itu telah ditukarkan menjadi kapal penggerudian laut dalam sehingga kedalaman 3,500 meter, 610 meter lebih dalam berbanding mana-mana rig sedia ada yang lain.


Ini Sebab Mengapa Tikus Sering Digunakan Dalam Kajian Dan Penyelidikan

Oleh kerana eksperimen tidak selalunya berakhir dengan hasil yang diingini atau dijangkakan, kita terpaksa memilih makhluk lain yang boleh dijadikan sebagai subjek dalam eksperimen.

Dan seperti yang umum tahu, haiwan yang paling popular dan memainkan peranan yang sangat penting dalam bidang penyelidikan adalah tikus.

Tikus digunakan dalam eksperimen untuk pelbagai perkara daripada mencari formula untuk ubat-ubatan kanser hinggalah kepada menguji makanan tambahan (suplemen).

Malah, Yayasan Penyelidikan Biomedikal (FBR) menyatakan bahawa 95% daripada semua haiwan yang digunakan dalam makmal adalah tikus.

Jadi, mengapa haiwan perosak ini menjadi pilihan para saintis dalam bidang sains dan penyelidikan?

Pertama sekali, tikus adalah sejenis makhluk yang bersaiz kecil dan dengan ini mudah untuk ditempatkan.

Ia sangat mudah dikendalikan, diangkut dan dilakukan eksperimen ke atasnya, berbanding haiwan lain yang lebih besar atau sukar untunk diramal.

Selain itu, tikus dapat menyesuaikan diri dengan mudah dalam persekitaran baru.

Ia juga membiak dengan cepat dan mempunyai jangka hayat pendek sekitar dua hingga tiga tahun, jadi beberapa generasi tikus dapat diperhatikan dalam tempoh yang agak singkat sebelum memberikan peluang untuk generasi akan datang.

Malah, harga tikus juga agak murah dan boleh dibeli dalam kuantiti yang besar dari pengeluar komersial yang membiakkan tikus khusus untuk tujuan penyelidikan.

Lebih penting, tikus biasanya agak jinak dan sukar untuk marah, membuatkannya mudah untuk dikendalikan oleh para penyelidik.

Tikus lebih disukai dalam penyelidikan kerana ia mempunyai persamaan yang sangat serupa dengan manusia dari segi genetik, biologi dan tingkah laku.

Menurut Muzium Sains Koshland, tikus berkongsi 90% gen yang sama dengan manusia. Oleh itu, tikut mewakili cara yang terbaik untuk menguji sifat interaksi gen yang berbeza pada manusia.

Juga, banyak sistem badan tikus digunakan sama seperti manusia, yang menjadikannya lebih mudah untuk mengkaji kesan semua jenis ubat dan ubat-ubatan pada tubuh manusia.

Menurut Jenny Haliski, wakil Pejabat Kebajikan Haiwan Makmal Kebangsaan Institut Kesihatan (NIH), tikus adalah mamalia yang berkongsi banyak proses dengan manusia dan sesuai untuk digunakan dalam menjawab banyak persoalan penyelidikan.

Dalam tempoh dua dekad yang lalu, persamaan-persamaan ini menjadi semakin kuat.

Satu lagi perkara yang hebat tentang tikus adalah hakikat bahawa ia boleh diubah secara genetik.

Para saintis boleh 'menghidupkan' atau 'mematikan' gen tertentu dalam tikus untuk melihat bagaimana perubahan ini mempengaruhi tikus. tersebut.

Jenis-jenis tikus dengan gen yang telah diubah ini dikenali sebagai 'tikus knockout' dan sangat membantu dalam menentukan bagaimana gen tertentu dapat menyebabkan berlakunya penyakit tertentu.

Terdapat satu lagi jenis tikus, yang dipanggil tikus transgenik, yang dibiakkan selepas ditanam DNA asing di dalamnya.

Jenis tikus ini membantu dalam pemetaan model penyakit tertentu yang berlaku pada manusia.

Kebanyakan tikus yang digunakan dalam ujian perubatan melalui proses pembiakbakaan (inbred). Ini supaya selain daripada berbeza dari segi jantina, tikus-tikus ini hampir serupa dari segi genetik.

Ini sekaligus membantu menghasilkan keputusan ujian perubatan lebih seragam, menurut Institut Penyelidikan Genom Manusia Kebangsaan.

Sebagai keperluan minimum, tikus yang digunakan dalam eksperimen mestilah datang dari spesies baka tulen yang sama.

Tikus juga merupakan haiwan penyelidikan yang efisyen kerana anatomi, fisiologi dan genetik haiwan ini difahami dengan baik oleh para penyelidik.

Dan dengan ini, sebab terhadap apa-apa perubahan pada tingkah laku atau ciri-ciri tikus boleh diketahui dengan mudah.

Menurut FBR, sesetengah tikus yang dikenali sebagai tikus "imunodefisiensi gabungan yang teruk" (SCID), secara semulajadinya lahir tanpa sistem imun dan dengan ini boleh menjadi model untuk penyelidikan tisu manusia biasa dan malignan.

Beberapa contoh gangguan dan penyakit manusia di mana tikus digunakan sebagai model termasuklah:

Tikus juga digunakan dalam kajian perilaku, deria, penuaan, pemakanan dan genetik, serta menguji ubat-ubatan anti-keinginan yang berpotensi menamatkan ketagihan dadah.